Бетобга саломатлигидаги амалларининг савоби ёзилиб туради\t22.05.2010 й.\tАбдуллоҳ ибн Амр розияллоҳу анҳудан ривоят қилинади:\n«Қай бир одам касал бўлса, унга албатта соғлигида қиладиган амали мислича ёзилади», - дедилар». Шарҳ: Масалан, биров саломатлик пайтида таҳажжуд намози ўқиб турар эди. Басор бўлиб қолиб, ўқиёлмай қолди. Яна бир киши яна бирорта қўшимча, нафл ибодат қиларди. Касал бўлиб, ётиб қолди, тура олмаяпти. Ўша одамга саломатлик пайтида қилиб юрилган амалларнинг савоби бетоблик пайтида ҳам ёзилиб тураверар экан. Чунки соғ бўлса, қилган бўлар эди. Узрли бўлиб, касал бўлиб, қила олмай қолди. Аллоҳ таоло бундай бандасини беморлик пайтида ноумид қилмас экан, савобини ёзиб турар экан. Демак, беморликнинг ана шундай ҳолатлари ҳам бор экан.\nШарҳ: Мана бу ҳадиси шарифда мўмин-мусулмон киши соғ, саломатлик вақтида Аллоҳ таолога итоат ва ибодатда бўлиши зарурлиги кўрсатилмоқда. Банда соғ-саломат бўлиб, Аллоҳ фарз қилган намозни ўқиб, рўзани тутиб юрса, бошқа амалларни ҳам қилса, шу билан бирга нафл амаллар, қўшимча ибодатларни ҳам қилиб юрса, ўз бурчини адо этади ҳамда савоб олади. Банда бемор бўлганида фарз амаллар ундан соқит бўлмайди. Фарз намозни бетоб ҳолида ҳам ўқиши керак. Тура олмаса ўтириб, ўтира олмаса ёнбошлаб бўлса ҳам ўқийди. Чунки бу фарз. Аммо касаллиги, беморлиги туфайли нафл, қўшимча ибодатларни қила олмай қолди, дейлик. Масалан, кечаси таҳажжудга тура олмай қолди. Ана ўша пайтда Аллоҳ таоло ҳалиги бандага ўша касаллиги туфайли енгиллик яратиб, банда қўшимча ибодатни қила олмаса ҳам, унга ўша ибодатларнинг савобини ёзиб турар экан. Бу жуда катта хайр-баракадир. Агар банда бу касалдан турмасдан, вафот этса, Аллоҳ таоло уни мағфират қилиб юборар экан. Чунки саломатлик пайтида бу амалларни қилиб юрган. Бемор бўлмаганида бу амалларни яна қилиб юрган бўларди. Бироқ, Аллоҳ таоло уни бемор қилиб, синаб кўрди. Шунинг учун Парвардигоримиз бу банданинг гуноҳларини ўзи мағфират қилиб юборар экан. Бу ҳолат сиз билан бизга катта бир эслатма бўлиши керак. Ҳаммамиз саломатлигимизда фақат фарз ибодатлар билан кифояланмасдан, қўшимча, нафл ибодатлар, таҳажжудлар ва шу кабиларни ҳам қилиб туришимиз керак. Бу нарсаларнинг савоби бемор бўлиб қолган чоғимизда уларни қилмасак ҳам ёзилиб турар экан.\n«Набий соллаллоҳу алайҳи васалламнинг ҳузурларига иситма келиб: «Мени ўзингиз яхши кўрган аҳлингизнинг олдига юборинг», деди. Бас, У зот уни ансорийларга юбордилар. У аларнинг ичида олти кечаю олти кундуз турди. Бу уларга оғирлашди. У зот аларнинг ҳовлиларига бордилар. Улар У зотга бу ҳақда шикоят қилдилар. Набий соллаллоҳу алайҳи васаллам ҳовлима-ҳовли, уйма-уй кира бошладилар. Уларга офият сўраб дуо қилдилар. У зот қайтаётганларида улардан бир аёл у кишига эргашди ва:\nШарҳ: Мана бу ҳадиси шариф ҳам жуда улкан бир ҳадис. Бу ерда Пайғамбаримиз соллаллоҳу алайҳи васалламнинг ҳузурларига иситма касаллиги келганлиги, бу касаллик қандайдир гапирадиган, гапга тушунадиган маҳлуқ сифатида келганлиги айтилмоқда. Набий соллаллоҳу алайҳи васалламнинг ҳузурларига иситма касаллиги келиб: «Мени ўзингиз яхши кўрган одамларингизнинг олдига юборинг», деди. Шунда Расулуллоҳ соллаллоҳу алайҳи васаллам уни, яъни, иситма касалини ансорий саҳобалар ҳузурига юбордилар. Ҳалиги касаллик бориб, ансорийларнинг ичида олти кечаю олти кундуз турди. Уларнинг ҳаммалари қаттиқ иситмага дучор бўлишди. Шунда Набий соллаллоҳу алайҳи васаллам улар яшайдиган маҳаллага бордилар. Ансорийлар ўз ҳолатларини у Зот соллаллоҳу алайҳи васалламга арз қилишди. Пайғамбаримиз соллаллоҳу алайҳи васаллам ҳовлима-ҳовли, уйма-уй кириб, ҳаммаларини кўриб, ҳақларига дуо қилиб, офият, шифо, соғлик сўрадилар. Ҳаммаларини кўриб, дуо қилиб бўлиб, қайтиб келаётганларида орқаларидан бир аёл киши эргашиб келди. У аёл Расулуллоҳ соллаллоҳу алайҳи васалламга етиб келиб: «Сизни ҳақ билан Пайғамбар қилиб юборган Зотга қасамки, мен ансорийларданман. Отам ҳам ансорийлардан. Ана шу ансорийлардан қилган дуонгиздан мени ҳам дуо қилинг» деб илтимос қилди. Яъни иситмага чалинганман, дуо қилинг, тузалайин, деб илтимос қилди. Шунда Пайғамбаримиз соллаллоҳу алайҳи васаллам: «Ҳоҳласанг, мен дуо қилай, соғайиб кетасан. Ҳоҳласанг, сабр қил, жаннатга кирасан», - дедилар. Ҳалиги аёл: «Майли, мен сабр қиламан», деди, яъни касалининг тузалишини истамади, жаннатни танлади, касалига сабр қилишга аҳд қилди. Халқимизда кенг тарқалган «Худо суйган бандасига дард беради» деган гап мана шудир. Иситма дарди Расулуллоҳ соллаллоҳу алайҳи васалламга бевосита мурожаат қилиб: «Аҳлингиздан энг яқин, ўзингиз юқори қўядиганларнинг ичига мени юборинг» деяпти. Пайғамбаримиз соллаллоҳу алайҳи васаллам бу дардни асли Мадийнадан бўлган саҳобийларга юбордилар. Бу Расулуллоҳ соллаллоҳу алайҳи васалламнинг ансорий саҳобаларни бошқалардан яхши кўришлари, устун кўришларидан далолат беради. Бу ҳадиси шарифда Пайғамбаримиз соллаллоҳу алайҳи васалламнинг замонларидаги аёлларнинг қанчалик улуғвор зотлар бўлганликлари мана шу аёлнинг мисолларида намоён бўлмоқда. Касаллик, оғирлик, машаққатни ихтиёр қилиб, шулар орқали мен жаннатга кирадиган бўлсам, майли, сабр қиламан, деяптилар. Бу катта қаҳрамонликдир, албатта. Бир дуо билан тузалиб қолиб, бемалол юриши мумкин эди, лекин жаннатни ўйлади, сабр қиламан, деди. Бу касаллик қанча давом этади, умр бўйи бўладими, Аллоҳ билади. Лекин бу аёл шу йўлни ихтиёр қилдилар. Бу ўша пайтдаги аёлларнинг иймони нақадар кучли эканлигини, жаннатга бўлган завқ-шавқлари, орзулари нақадар олий бўлганлигини кўрсатади. Ҳозирги замоннинг мўмин-мусулмон аёллари ҳам улардан ўрнак олишлари керак. Абу Ҳурайра розияллоҳу анҳудан ривоят қилинади:\n«Унга «Дуо қил!» дейилди. «Аллоҳим! Касални нуқсонга учрат, ажрни нуқсонга учратма», деди. «Дуо қил! Дуо қил!» дейилди. «Аллоҳим! Мени муқарраблардан қилгин! Онамни ҳур ъийнлардан қилгин!» деди».\nШарҳ: Бу ҳадиси шарифда мусулмон киши Аллоҳдан шифо сўраса, «Касалимга шифо бергину, касалимга бераётган ажрингни камайтирмагин! Парвардигор! Беморлигимга шифо бер, лекин унга берадиган ажринг камаймасин» деб сўраши кераклиги айтилмоқда. Шуниндек, мўмин-мусулмон банда Аллоҳдан ўзини муқарраб-яқин бандалардан бўлишини сўраши, ота-оналарининг ҳаққига дуо қилиши, хусусан, онасининг ҳур ъийнлардан бўлишини сўраши яхшилиги ҳам таъкидланмоқда. Ато ибн Абу Робаҳ розияллоҳу анҳудан ривоят қилинади:\n«Абдуллоҳ ибн Аббос менга: «Сенга жаннат аҳлидан бўлган аёлни кўрсатайми?» деди. «Ҳа», дедим. «Манаву қора хотин. У Набий соллаллоҳу алайҳи васалламнинг ҳузурларига келиб: «Мен шайтонлаб қоламан ва кийимларим очилиб кетади. Менинг ҳаққимга Аллоҳга дуо қилинг», деди. «Ҳоҳласанг, сабр қиласан ва сенга жаннат бўлади. Хоҳласанг, дуо қиламан, тузалиб кетасан», - дедилар.\n«Сабр қиламан. Мен очилиб кетаман. Аллоҳдан очилмаслигим ҳақида дуо қилинг», деди. Бас, унинг ҳақига дуо қилдилар». Шарҳ: Бу ҳадиси шариф бир қора танли аёлнинг, бошқа шароитда ҳеч ким назарга ҳам илмайдиган бир аёлнинг Ислом туфайли нақадар юксакка кўтарилганлигини, Пайғамбаримиз соллаллоҳу алайҳи васаллам билан гаплашиб, жаннатга кириш кафолатини олиш даражасигача етганини кўрсатиб бермоқда. Расулуллоҳ соллаллоҳу алайҳи васаллам ихтиёрни аёлнинг ўзига қолдирдилар. Ё дардига шифо топишни, ёки сабр қилиб, жаннатга тушишни таклиф қилдилар. Аёл жаннатни қўлдан чиқармади, «Майли, дардим бўлаверсин, сабр қиламан», деди. Яна муслималиги устун келиб: «Дард тутган пайтимда кийимларим очилиб кетмасин, дуо қилинг» дедилар. Расулуллоҳ соллаллоҳу алайҳи васаллам дуо қилдилар, шундай бўлди - дард тутганда кийимлари очилмайдиган бўлди. Ибн Журайж розияллоҳу анҳудан ривоят қилинади:\nМенга Абдуллоҳ ибн Малика хабар бердики, унга Қосим хабар беришича, Оиша айтибдики: «Набий соллаллоҳу алайҳи васаллам:\n«Мўминга етган нохушлик тикон кириши ёки ундан каттароқ бўлса ҳам, каффоратдир», - дедилар». Шарҳ: Мўминга етадиган ҳар бир нохушлик, ҳар бир мусибат, ҳар бир ноқулайлик унинг гуноҳларига каффорат бўлиши бор экан. Ҳатто баданининг бирор жойига тикон кирса ҳам, шунда жони оғриганлиги туфайли Аллоҳ таоло унинг гуноҳларидан баъзисини кечирар экан, ювар экан, каффорот қилар экан. Шунинг учун мўмин киши ўзига мусибат етганда жазавага тушиб, сабрсизлик қилиб, сўкиниб, «нимага бундай бўлди?» демасдан, «Аллоҳ менга ажр берсин, Парвардигор шунинг эвазига менинг гуноҳимни кечяпти», деган тушунчада бўлиш керак. Чунки бўлар иш бўлиб бўлгач, бунинг заррача фойдаси йўқ. Аксинча ўзини босиш керак, дардига дард қўшмаслиги керак, сабр қилиб, Аллоҳ мана шунинг ҳиссасича менинг гуноҳларимни кечирди, худога шукр дейиш керак. Бу жуда юксак ҳолат.\n«Бу дунёда қайси бир мусулмонга бир тикон кирса-ю, ажр умидида сабр қилса, албатта, албатта қиёмат куни ўшанинг миқдорича хатолари ювилади», - дедилар». Шарҳ: Демак, ана мусибат етганда, тикон кирса ҳам, бошқа бўлса ҳам, мусулмон банда Аллоҳдан ажр умидида сабр қилиши керак. Тикон кирса ёки шунга ўхшаш нохушлик етса, бўлар-бўлмас гапларни айтиб, сўкиниб, сабр қилмаса ажр ола олмас экан. Шарт шу экан. Аввалги ҳадисларда бу шарт йўқ эди, бу ерда айтиляпти. Яъни, ўша кирган тиконни ажрга сабаб бўлади, деб умид қилиш шарт қилиб қўйилган экан. Шунинг учун, «иссиқ жон» дегандек, банданинг айтгани бўлмайди, эртаю-кеч инсонга тикон киради, қўлини кесиб олади, қоқилиб кетади, йиқилиб тушади – бундай пайтларда мўмин киши бу мусибатларга сабр қилиб, эвазига Аллоҳдан гуноҳларининг кечирилишига умидвор бўлиши лозим. Бирор кор-ҳол юз берса, очиқкўнгиллик билан «Эй Парвардигор, бунинг эвазига менинг гуноҳимни кечиргин» деб яхши ҳолатга ўтиш керак. Бу ҳам инсоннинг ўзини босиб олишига, асабларининг жойида қолишига, қон босими, қанд касаллиги каби турли хасталикларга мойил бўлмаслигига имкон беради. Қолаверса, жизғинак бўлгани, сўкингани, бақир-чақир қилгани билан ҳеч қандай фойда йўқ, бўладиган иш бўлиб бўлган.\n«Ҳеч бир мўмин ва мўмина, муслим ва муслима йўқким, бемор бўлса, албатта Аллоҳ у туфайли анинг хатоларини кечиради», - деганларини эшитган экан». Шарҳ: Мўмин-мусулмонлар бемор бўлсалар, дард тортсалар, бу дардни Аллоҳдан деб билиб, тўғри эътиқодда бўлиб, Парвардигори оламнинг ўзидан шифо сўраб турсалар, тортган дардлари туфайли Аллоҳ таоло гуноҳларини мағфират қилар экан. Буни ҳар биримиз билиб, бошимизга тушган пайтда савоб олиб қолиш, дардимизни хатоларимизнинг ювилиб қолишига сабаб бўлишини Аллоҳдан сўрашимиз керак экан. « Олдинги


Ҳафта саволи: Интернетга неча кунда бир кирасиз?\n16 январ 2021, Тошкент вақти: 16:45\nЎзбекистон Президенти Ислом Каримов Вазирлар Маҳкамасининг 19 январ кунги мажлисида қилган маърузасида бугунга келиб Ўзбекистонда саккиз миллион одам интернетдан фойдаланаётганини таъкидлади.\nЎзбекистон Алоқа ва ахборот агентлиги маълумотига кўра, 8 миллион Интернет фойдаланувчидан 3 миллион 570 мингги алоқа линиялари орқали, 4 миллион 327 минг ўзбекистонлик уяли телефон алоқаси орқали Интернетдан фойдаланмоқда.\n2010 йилда Интернетга уланиш хизматларини кўрсатувчи корхоналар 934 бўлган бўлса, бугунга келиб уларнинг сони 939 тага етган. Интернет-кафелар сони эса 985 дан 1032 тага чиққан.\nҲафта саволи рукнининг бугунги сонида респондентларга “Интернетга неча кунда бир кирасиз?” деган савол билан мурожаат қилдик.\nОминахон, тошкентлик талаба:\n- Деярли ҳар куни Интернетга кираман. Ярим соат, бир соат ўтираман. Бир хилларда Одноклассникида ўтираман. У-бу нарса керак бўлса, Google га кириб тураман.\nОзодлик: Интернет учун бир ойда неча пул тўлайсизлар?\n- Бизларда ҳар хил интернет компаниялари борку. Инсонетникидан кўпроқ ишлатамиз. Ҳар хили бор. 2000 сўмлик бор, 5000 сўмлик бор. 2000 сўмликдан бир ойда уч-тўрт маротаба оламан.\nМахсума, тошкентлик уй бекаси:\n- Йўқ, мен билмайман Интернетга чиқишни. Хоҳлайман, ўтириб шуғулланишга лекин қўлим тегмади. Шу нарса учун вақтим бўлмади. Ўтирсанг анча ўтиришинг керак унинг тепасида. Ўрганаман. Роса қизиқаман. Билгим келади ҳамма нарсани. Лекин имкониятим бўлмайди. Уй ишлари билан, ошхиона билан машғул бўлиб қоламан. Кечки пайт телевизор кўрсам, болалар ўтириб олади, менга тегмайди. Улар ўзи билан ўзи овора. Менга очеред ҳам келмайди.\nЖасур, жиззахлик талаба:\n- Телефон орқали кираман. Агент очганман, асосан агентда гаплашаман. Футбол хабарларини эшитаман, сизларнинг сайтларингга кираман. Бизда кечаси билан свет ўчади. Свет ўчган пайтда интернетда ўтираман. Битта мен эмас уйда кўпчилик. Акам ҳам интернетда ўтиради.\nКоллеждаги болаларнинг ҳаммасида интернет бор. Коллежда ҳам 300 та бола ўқийди. Ҳар битта хонадонда интернет борда. Кечаси олтиларда қоронғи тушиб бошлайди. Шу билан свет ëнгунча интернетда ўтираман. Бир хил пайтлар свет умуман ëнмайди. Олти соатлаб интернетда ўтираман.\nДадам уч-тўрт марта телефонимни отворган кўзингнинг зрениесини бузасан деб. Бир ой давомида интернетга 15 доллар пул кетиб қолади. Сўмда 30 минг бўлади. Э, интернет орқали танишиб, зўр бўлиб кетди. Интернетни билмайман десангиз, болалар устингиздан кулади. Мол боқишда болалар доимо интернетда ëзишиб ўтиради. Ҳамма жойда интернетдамиз қўл телефони орқали.\nМамаюнус, Соғлиқни сақлаш вазирлиги ходими:\n- Интернет бор. Ҳамма интернетдан фойдаланади. Оиламизда уч киши ҳам шуғулланади. Ўзим айтаман очиб беришади. Ҳафтасига икки-уч марта кираман. Ўзимга тааллуқли медицина мавзуини кўраман мен. Флешкасини олиб келганмиз, ўша бўйича ишлатамиз. Қанча пул тўлашимиздан хабарим йўқ. Қизларим олиб келади.\n- Ҳар куни Компютер орқали бир-икки соат киришади. Қўл телефони кўпинча батареяси ўтириб қолади, бошқа бўлади. Компютер маъқулда. Бу ҳозирги вақт талабида. Замон талаби бу.\nНазифа, Иқтисодиëт вазирлиги ходими:\n- Интернет ишхонада бор. Уйда йўқ. Бизлар эрталабдан кечгача ишда бўламиз. Шунга уланмаган уйда. Ўғлим институтда ўқийди. Институтнинг кутубхонасида фойдаланади. Масалан, ҳозир ҳар кун фойдаланаяпти. Сессияда уларда. Ҳар кун у-бу нарсаларни қарайди. Интернетдан бир йилдан бери фойдаланяпмиз. Олдин фойдаланмасдим.\nМаҳбуба, андижонлик ўқитувчи:\n- Интернет йўқ, фойдаланмаймиз. Ëшим 50да.\n- Ўқитувчиман адабиëтдан. Интернетга киришни ҳам, бошқани ҳам билмаймиз. Телевизор бор, радио бор, ўшалардан фойдаланаверамиз. Ҳозир шошиб турган эдим. Бир ëққа кетаëтган эдим. Ëшлар қизиқади унақа нарсага. Бизда ишимиз етарли.\nАдҳам ака қўқонлик тадбиркор:\n- Яқинда, Худо хоҳласа, 55га чиқаман. Уйимда Интернет йўқ. Иккита фарзандим бор. Улар шуғулланмайди.\n- Билмадим. Қизиқмадикми ë ўзим ҳам қизиқмадимми. Ишимни қилиб юраверганманку ëшим катта бўлганигами бошқагами Интернетдан фойдаланишни ўйлаб кўрмабман.\nСаловат, нукуслик ўқитувчи:\n- Уйда Интернет йўқ. Интернетдан ҳозирги пайтларда фойдаланмаяпман.\nОзодлик: Олдин фойдаланармидингиз?\n- Ҳа. Маълумотлар керак бўлиб қолса, ўқиб юрган пайтимда кўп фойдаланардим. Ëшим 25 да. Бир ҳафтада, икки ҳафтада бир марта, унақа кўп кирмасдим. Доимий фойдаланмасдим.\nОзодлик: Интернетдан нимага фойдаланмай қўйдингиз?\n- Ҳозир шахсий компютерим йўқ. Шунинг учун фойдаланмаяпман.\nОзодлик: Қўл телефонингиз борми?\n- Ҳа. У барибир кўп сайтларни очолмайди. Чекланган. Шунинг учун телефон унча бўлмайди. Қиммат телефонлар, смартфонлар бўлмаса, оддийроқ телефон очолмайди кўп сайтларни. Қимматда қиммат. Тўғрисини айтсам пул орттира олмаяпмиз унга.\nНозим, тошкентлик дўкон сотувчиси:\n- Уйда Интернет бор. Хонадонда олти киши бўлсак, уч киши фойдаланамиз. Маълумот йиғамиз, маълумот алмашамиз. Ҳар кун бир мартадан кириб чиқаяпмиз почтани кўришга. Бир соатга бормайди. 15-20 минут.\nОзодлик: Бир ой давомида интернетга неча пул сарфлайсиз?\n- Буни айта олмайман. Чунки ишхона тўлаб беради интернетга. Ҳозир интернетлар анча арзон бўлиб қолди. Сотовий компаниялар бераëтган интернет анча арзон олдингидан кўра. Интернетга ҳам компютер орқали ҳам қўл телефони орқали кирамиз.


XXI аср – техника асри. Ҳаётимизни интернет тармоқларисиз тасаввур қилолмаймиз. Бугунги кунда оммалашиб бораётган интернет технологиясидан фойдаланувчилар асосан ёшлар. Улар интернетдан фақат фойдали ва керакли маълумотлар олиш билан чегараланиб қолмоқдами ёки... деган савол туғилиши табиий.\nЁшларимиз интернетнинг онгни сусайтирувчи, салбий таъсир кўрсатувчи жиҳатлари ҳам борлигини биладими? Билса, нима учун ёшлар орасида жиноятчилик, безорилик ва ахлоқсизлик каби турли иллатлар кўпаймоқда? Турли ўйинлар нафақат болалар, ўсмирларнинг ҳам онгини заҳарламоқда. Ҳатто ўз жонига қасд қилишга сабаб бўлмоқда. Бунинг олдини олиш учун нима қилмоқ керак? Шу саволлар билан вилоят масжидининг имом ноиби Мухамеджан Естемировга мурожаат қилдик.\n– Интернет орқали динга оид турли маълумотларни тарқатиб, савобга эга бўламизми? Масалан: “Қуръонни қўлга олсанг, шайтон ғазаб қилади. Уни очсанг, шайтон йиғлайди. “Бисмиллоҳ”ни айтсанг, ичидан зил кетади. Тиловатни бошласанг, беҳуш йиқилади. Ҳикматли сўзни бировга юбориб, баҳам кўрмоқчи бўлсанг, у сени тўхтатишга ҳаракат қилади. Бироқ, сенинг имонинг шайтондан кучли, буни 6, 9, 13... нафар одамга юбор, биринчи бўлиб сен тарқат, савоб бўлади”, каби Пайғамбаримизнинг, Аллоҳнинг номларини тилга олиб, ҳар хил ахборотлар юборишни, эслатмаларни етказишни ва унинг оқибатида жаҳаннам ўтлари шу инсонга ҳаром эканини етказишни илтимос қилишади. Бу ҳақда нима дейсиз?\n– Бу гапларнинг барчаси уйдирма, уни бировга ривоят қилиш, тарқатиш буларнинг барчаси ҳаромдир. Пайғамбаримиз ва Аллоҳ номини тилга олиб, гуноҳга ботаётганлар сони кундан-кунга ортмоқда. Савоб ва ислом динини мукаммал эгаллаш учун эса ҳар бир туман ва шаҳарларда масжидлар етарли.\n– Ҳозирги кунда ёт оқимларга кириб, оиласини, динини сотиб кетаётган одамлар ҳам оз эмас...\n– Уяли телефонлар орқали юборилаётган турли СМСлар ширк ҳисобланади. Баъзи давлатларда улар низо, уруш ва қон тўкишларга олиб келмоқда. Тинчлик ҳукмрон заминда яшаб, ўз-ўзига бевақт ажал эшигини очаётган, динини унутиб, бошқа оқимларга кириб кетаётган одамлар ҳам талайгина. Фарзандларини ўз динига қайтаролмай фарёд чекаётган ота-оналарга ачинасан, киши. Янгиликларни кўриб ўтириб, бир онахоннинг йиғлаб, қизини ўзга оқим нима, ҳатто уйига қайтара олмаётганининг гувоҳи бўлдим. Савдо-сотиқ билан шуғулланадиган қизи дўконида “Иегово гувоҳлари” уюшмасига кириб кетгани ҳақида хат ёзиб қолдирибди.\nБу фақат биргина мисол, бундай вазиятларга тушиб қолаётганларни ҳар куни кўришимиз мумкин. Баъзи бир ёшларимиз ақли билан иш тутмай, ана шундай онгни заҳарлайдиган СМСларнинг қурбони бўлмоқда. Эр-хотин ўртасида келиб чиқаётган кўнгилсизликларга ҳам айрим ҳолларда ана шу иллат сабабчи.\n– Ёшлар орасида ўз жонига қасд қилиш ҳоллари ҳам учраб турибди...\n– Рост, баъзи инсонларда ва ёшларда ҳаётнинг муаммоларига сабру матонат етишмай, ўз жонларига қасд қилмоқда. Буни Аллоҳ берган ҳаётга ношукрлик оқибати деб баҳолашдан ўзга чора йўқ. Бундай мудҳиш ҳолатлар нафақат Ислом таълимоти, балки Аллоҳ таолонинг қазои қадарига ҳам туғён қилиш, унга қарши бориш демакдир. Ўзини-ўзи ўлдириш нақадар оғир гуноҳ эканини шундан ҳам билиш мумкинки, Расулуллоҳ саллоллоҳу алайҳи васаллам бундай ишни қилган кишига жаноза намозини ўқимасликни буюрганлар.\nҲар биримиз ёшлар тарбиясига эътиборли бўлиб, уларга миллий, диний қадриятларимизга амал қилган ҳолда таълим-тарбия берсак, ўзимиз хоҳлагандек орзу-ҳавас кўрсатадиган, халқига ва жамиятга фойдаси тегадиган, ҳаётнинг баъзи муаммоларига дуч келганда довдираб, юқоридаги каби номаъқул ишларни қилиб, ота-онасининг юзини ерга қаратиб кетадиган эмас, балки жисмонан ва руҳан тетик, маънан соғлом, етук фарзандларни вояга етказган бўлардик.\n– Қизиқарли ва мазмунли суҳбатингиз учун миннатдормиз.\nДилбар ЗИЁМАТОВА суҳбатлашди., 2018-01-25, 09:27 190


ИНТЕРНЕТ ОРҚАЛИ ТОПИЛГАН "ВАҲШИЙ" МУҲАББАТ! » MUZAFFAR.UZ\nИНТЕРНЕТ ОРҚАЛИ ТОПИЛГАН "ВАҲШИЙ" МУҲАББАТ!\nДам олиш жараёнида бадиий асарлар ўқиб, журналистикадан четлашдиму, аёллик вазифасидан лаззатландим... Аёл... Бу ном жуда катта маъсулиятни юклайди аёлга! У кўпинча кўнгил билан эмас, ақл билан иш тутишга интилиши лозим... Аммо баъзи аёлларимиз адашиб колишлари хам мумкин экан…БУНГА ИНТЕРНЕТ САБАБЧИ БЎЛАДИ...ИШОНМАЙСИЗМИ УНДА УШБУ ҲАЁТИЙ ВОҚЕАНИ ЎҚИНГ!\nАнчадан буён журналистика соҳасидан четлашдим. Нега дейсизми? Дам олгим келди.. Ўз хоҳишим билан ариза ёзиб ишимдан кетгач, жуда чарчаган эканман, эркин қушдек ўзимни ҳис этдим. У ерда ижод қилиб анча чиниқдим, малакам ошди, ўша корхонанинг муассисидан ҳам миннатдорман, чунки ҳақиқий меҳнаткаш инсонларни тарбиялаб вояга етказади! Қайтиб боришимни сўраб чақиришди, аммо... эркинлик устунлик қилди. Уй бекаси бўлишни истадим. Айримлар бир газета очган экан, у ердан хайдалибди, деган гапни хам айтишибди. Аслида у газетага қизиқиб, тажрибамни амалда синашни истаб янги ғоялар билан ишга киришгандим. Айрим берилган ваъдалар ва талабларим амалга ошмагач, шартномани буздим. Дам олиш жараёнида бадиий асарлар ўқиб, журналистикадан четлашдиму, аёллик вазифасидан лаззатландим... Аёл... Бу ном жуда катта маъсулиятни юклайди аёлга! У кўпинча кўнгил билан эмас, ақл билан иш тутишга интилиши лозим...\nЯқинда бир аёл қўл телефонимга қўнғироқ қилди. Аёлнинг овози мендан нажот сураётгандек эди гўё...\n- Менинг телефон рақамимни қаердан олдингиз? Сизни тинглашга вақтим йўқ.\n-Агар мени тингламасангиз, ўзимни ўлдираман!\n-Мен сизнинг дардингизни ёза олмайман, ахир. Ишламаяпман, уйда ўтирибман.. Истасангиз, бир журналист қизнинг рақамини бераман...\n- Йўқ, менга сизнинг маслаҳатингиз керак.\nАёлни уйга чақирдим. Бир пиёла чой устида суҳбат қурдик...\nБундан бир йил аввал, нуфузли корхоналардан бирида иқтисод бўлими бошлиғи бўлиб ишлардим. Ҳисобда озгина хатоларга йўл қўйган эканман, қамалишимга сал колди! Бор будимни сотиб қамоқ жазосидан қутилдим. Ишдан бўшагач, анча вақтгача ишсиз юрдим. Бирорта корхона ишга олмади. Умр йўлдошим билан тез-тез жанжаллашадиган одат чиқардик, чунки ичиб келиб мен билан уришадиган бўлди. Ахир мен учун машинасини сотишга мажбур бўлди-да. Уч фарзандни боқишнинг ўзи бўладими? Эрим машинасиз қолгач, "сен учун боримни сотдим, ернинг тагидан бўлса ҳам мошин олиб берасан”, деб тўполон кўтарди. Қайнсингилларим, қайнотам мен билан уришгани уришган. Қайнотамнинг кўзига карай олмайман, улар мени камоқдан сақлаб қолишдию, мен худди бир умрга муттаҳамдек ҳис қилдим ўзимни. Жанжаллар кескинлашавергач, эрим отасининг уйига бориб яшай бошлади. Мен фарзандларим билан не қилишимни, кимдан пул сўрашни билмайман. Бир неча бор пишириқ сотдим, харидор бўлмади, касодга учрадим. Эримга қўнғироқ қилиб пул сўраган эдим, "уч талоқ сенга”, деди. Ҳолатимни тасаввур қила олмайсиз! Ота-онам ўлиб кетган, укам қамоқда, Козоғистонда яшайдиган синглим эридан орттириб пул жўнатармиди?!\nНе қилишингни билмасанг, интернет дўстингга айланиб қоларкан. Хориждан иш қидириш мақсадида карточка сотиб олиб интернетдан нажот қидира бошладим. Кечаси билан компьютер қаршисида ўтираман. Вақтим самарасиз кетмади, шекилли, Италияда ишлайдиган бир йигит билан танишиб қолдим. Жуда ёқимтой кўринди.\nЭримдан аламимни олиш максадида, нотаниш йигит билан яхши гаплаша бошладим. Унинг севмай турмуш қурганлиги, буйрагининг касаллиги, раҳмимни келтирди. Раҳмимни келтирадиган одатлари бисёр эди!\nБир куни буйраги шу даражада оғриди-ки, компютер қаршисида букилиб қолаёзди. Мен эса унга далда бериб турдим. Ёнидаги ўртоғи тез ёрдам чақирди. Ҳатто шифохонадан ҳам менга қўнғироқ қилиб соатлаб гаплашарди...\nМен ожиза, ёлғизликдан нажот излаган зот, унинг ширин сўзларига шу даражада илкишибманки, бутун олам ўзгарди, назаримда! Мен унга маҳлиё бўлдим, севгини энди туйдим! Севгининг нима эканлигини шу пайтгача англамаган эканман, опагинам! 35 ёшимда севиб колибман а?! Тоҳирнинг качон ишдан қайтиб, қачон интернетга киришини интизорлик билан кутардим.\nАҳволимни айтиб берганимдан сўнг менга 100 доллар пул жўнатди. Олдим. Ахир болаларни боқишим керак, кимдан олай?! Бир ойдан сўнг 200 жўнатди. Мен учун янги ҳаёт бошланди! Туни билан гаплашиб чиқардик. Мени ишга чақириши мумкинлигини айтганида фақатгина бир фикр миямда чарх урарди, фарзандларимни кимга ташлаб кетаман?\nЭрим эса менинг ҳам, фарзандларимнинг хам борлигини умуман унутиб қўйганди.\nТоҳирнинг муҳаббати туғён урди, ширин сўзларим шу даражада кучли эканки, мени кўргиси, мендан бўса олгиси келаверди. Туни билан йиғлардик: "Жоним, уйингиз, бўлса, машинангиз бор экан, шу ерда хам ишласангиз бўлади-ку! Нега мусофирчиликда сарсон-саргардонсиз?!” дердим уни кўргим келиб. Тоҳир компютеримга скайп ўрнаттирди. Энди бир-биримизни бемалол кўрадиган бўлдик. У туфайли моддий аҳволим яхшилана бошлади. 9 яшар ўғлимдан "бор, музлаткични очиб қара-чи, нималар бор”, дерди кулиб. Ўғлим фалон нарса бор, у нарса йўқ, дея, ҳисобот берарди Тоҳирга. Агарда уйда бирор егулик бўлмаса, мени уришиб, эртасигаёқ пул жўнатарди. Мен бирор марта пул юбор, демаганман! Эрим уйимизда нима бору, нима йўқлиги билан ҳеч қачон қизиқмасди. Доим мен бозорга чиқардим, доим мен пулни харажат қилардим.\nТоҳирнинг эътибори остида мен аёллигимни ҳис этдим. Унинг меҳри, қайсарлиги, жавобгарлик ҳиссини ўз зиммасига олганлиги мени шу даражада ром этдики, усиз дунёни тасаввур эта олмайдиган бўлиб қолдим. Скайп қурғур ёқилган вақт ҳам бемалол ечиниб, уй кийимларини кияверардим. Бу қилиғим бошимга битган бало бўлишини қайдан билибман?!\nШу тариқа тўққиз ой ўтди. Тоҳир ишини ташлаб, мени кўриш учун дийдоримга ошиқди. ”Мен энди Италияга қайтиб келолмайман, сен учун кетяпман. Никоҳ ўқитишим шарт”, деди келишидан олдин. Аэропортда ўзим кутиб олдим. Бўйи мендан пастроқ экан, қилиқлари хам негадир ёқмади... Ресторанда ўтирдик, сал жиркандим. Ресторандан чиқиб хайрлашдик.\nКечаси соат учлар чамаси эрим қўнғироқ қила бошлади "Назира, мен ёмон туш кўрдим, менга хиёнат қилмадингми?!”. "Жиннимисиз... қандоқ ёдингизга тушдим?! Тинчликми?” Овозим қалтирарди, "талоғим бор-ку”, деб ўзимни овутардим.\nЭртасига Тоҳир билан бирга никоҳ ўқитиш учун муллага борадиган кунимиз, телефоним жиринглади. "Назира, уйдамисан? Гаплашиб олишим керак!” Бу эримнинг овози эди. Худди сезгандек...\nТохирнинг уйида ишлари кўпайиб кетди. Биласиз, узоқдан келган одам зиёфатдан бери келмайди. Мен эса шу бир ҳафта ичида ўз муаммоларимни ҳал қилишим керак эди. Эрим чиройли, келишган, мулойим, ўқимишли инсон. Ҳар бир инсоннинг ҳам камчилиги бўлади, баъзида кўп ичади, кейин оиласида эрка ўсганлиги учун дангаса...Уни кўришим билан йиғлаб юбордим. Ахир деярли бир йил кўришмаганмиз! Аламим эса ичимни кемириб борарди? Қандай кечирай? Кечира оламанми уни?! Тоҳир-чи, унга берган ваъдаларим бор... Тўғри, менинг тенгим эмас, биз умуман мос эмасмиз, унинг ёқимсиз қилиқлари асабимни қўзитади... Лекин, эрим кўз очиб кўрганим, обрўйим... Бир ой хабаримни олмади-я!\n-Ажрашишга ариза беринг. Талоғимни бергансиз!\n-Йўқ, мен ажрашмайман, фарзандларимизни отасиз қолдириш гуноҳ! Талоғингни берган бўлсам, мен буни тан олмайман. Иккинчидан муллага борамиз, олам гулистон яна никоҳлаб қўяди.\n-Мен сиз билан яшашни истамайман! Оғир кунларимда мени ташлаб қўйдингиз! Қаердан пул топдинг? Ким сени боқди дедингизми?\n-Кечир, сендан бошқаси менга керакмас! Мана арендага мошина олдим, энди ҳаммаси яхши бўлади. Ишларимиз юришиб кетади, билмадим нима жин урди, сени кўргим келмай қолганди. Кечир Назира, илтимос!\nУнинг ялиниб ёлворишлари қалбимни эритса-да, "кетинг бу ердан, мен сиз учун ўлганман!”, дейишга куч топа олдим. Эримнинг номардлигини баҳона қилиб, уйдан ҳайдадим. Мен Тоҳирни кутардим. Орадан уч кун утгач, у ажрашишга ариза берганлигини айтди. Аввалига қўрқиб кетдим, кейин эса... Кўз олдимдан йиғлаётган эрим кетмасди.\nТелефон жиринглади. Аёл овози: "Сиз Назирами?! Худодан қўрқмайсизми? Менинг фарзандларимни отасиз қолдираяпсизми, ҳали? Виждон борми сизда?! Агарда эрим мен билан ажрашса, сизни ер муштлаб қарғайман! Муддаосини айтганидан кейин отаси уйга қамаб қўйган. Мен болаларим билан онамнинг уйига келдим. Биздек камбағалларнинг уволи тутсин сизни! Юборган пулининг тайини йўқ, бор пулини фақат сизга юборган эканда! Худодан сизга қайтади ҳали!”. Бу гапларни эшитиб бошим айланди. Нима қилиб қўйдим? Мен, мусичанинг хам инини бузишга қўрқадиган аёл битта оилани бузяпманми?! Ахир у юборганди. Мен бир сум сўраганмидим?! Оилангга пул жунатяпсанми деб сўрардим-ку! Эркак зоти ҳам шу даражада ёлғончи бўладими? Тоҳир менга тез-тез қўнғирок қилиб ҳасратлашар, уйдагиларни тинчитиши билан мен билан учрашишни айтарди.\nКўп ўтмай бир дугонам фирма очаётганлигини айтди, корхонага ҳисобчи керак экан. Уйда ўтириб бўлса ҳам ишларимни юритиб бергин пулини тўлайман деди у. Тоҳирга эрга тегиш ниятидан қайтганлигим учунми, йўлим очилди. Икки ҳафтада 200 доллар ишладим. Эрим бозоримни қилгани учун бу пулларни ундан яширдим ва Тоҳирни чақириб 200 долларини қайтариб бердим.\n-Буни хотинингга олиб бор. Мен ҳамма қарзимни бир ой ичида тўлайман, фақат бир илтимос, биз бошқа учрашмаймиз.\n-Нима?! Учрашмймиз?! Сен меники бўласан, билдингми? Устингдан арз қиламан! Ҳамма СМСларинг менда бор. Эрингга кўрсатаман, яланғоч тушган суратларинг-чи, скайп қаршисида ечинганларинг эсингдами? Сен мендан қутилиб бўлибсан! Сен ҳали мени шунга чақирганмидинг! Мен сен учун ижарага уй олдим, ҳозир мен билан борасан!\nТурган жойимда қотдим! Бундай жавобни, рости кутмаган эканман. У мени судраб таксига миндирди. Хаёлим ўзимда эмас, нима бўлаётганлигни англасам-да, ўзимни бошқара олмасдим. Бир уйга кирдик, ёлвордим, йиғладим, фойдаси бўлмади. Унинг жирканч баданини куриб дилим беҳузур бўлди. Ярим шиша коньякни симириб ичдим. У ёғини эслай олмайман...\nШу тариқа Италияга ёзилган смслар, яланғоч суратларим туширилган дисклар Тоҳир томонидан тез-тез эслатиладиган қуролга айланди. Бу жирканч хонадонга кундузи мен эмас, менинг оёқларим борарди.\nЭрим билан ярашдик, аниқроғи ўзи уйга келиб кетмайман энди, деб туриб олди... Никоҳ ўқитамиз, деган заҳоти ичимни бир илон тишлайди. Бир сесканиб тушаман. "Бирортага никоҳлашлари керак-ку, мен буни истамайман”, дейман секин.\nШу тариқа орадан тўрт ой утди. Тоҳир оиласи билан ажрашди, мен учун ажрашди. "Болаларинги эрингга ташлаб, мен билан хорижга кетасан” дейди. Мен эса икки ўт орасида хонавайронман.\nАгарда эрим мени ўз ҳолимга ташлаб қўймаганида мен шу аҳволга тушармидим?! Синглим! Айтинг! Не килай, қайга борай?! Дардимни кимга айтай? Милицияга мурожаат қилай десам, шарманда буламан. Исбот ва далил бор. Тоҳир мени ўлгудек севади, икки бор менинг рад жавобимни эшитиб ўз жонига қасд қилганида шифокорлар умрини сақлаб қолишди. Мен аросатдаман!\nМеҳрга шунчалар зор эканман, бошимга балоларни орттирдим!\nЧоп этилган: 28-11-2020, 08:05\nМақола муаллифи: Садоқат Эрматова\nКўрилган: 4 469\nЧоп этилган: 15-10-2020, 07:00\nАрмону изтироблар домида...\nЧоп этилган: 1-02-2020, 06:45\nЖурналистга Ҳукуматнинг назари қачон амалда ҳам тушади?!\nЧоп этилган: 29-10-2020, 16:03\nҚиёфадошингдан ўрнак ол!\nЧоп этилган: 11-12-2020, 06:54\nЧоп этилган: 27-12-2020, 01:47


19025 | 2020-08-25 16:35 | Batafsil\nБайроқдаги мовий ранг тириклик мазмуни акс етган мангу осмон ва обиҳаёт рамзи. Тимсоллар тилида бу - яхшиликни, донишмандликни, ҳалолликни, шон-шуҳрат ва садоқатни билдиради. Бинобарин, Амир Темур давлати байроғининг ранги ҳам мовий рангда еди.\nЮлдузлар барча учун руҳоний, илоҳий тимсол саналган. Ўзбекистон Республикаси Давлат байроғидаги 12 юлдуз тасвири ҳам тарихий анъаналаримиз, қадимги йилномамизга бевосита алоқадор. Бизнинг ўн икки юлдузга бўлган еътиборимиз Ўзбекистон сарҳадидаги қадимги давлатлар илмий тафаккурида нужум илми тараққий етганлиги билан ҳам изоҳланади.\n"Ўзбекистон Республикаси Давлат герби тўғрисида"ги Қонун 1992-йил 2-июлда Ўзбекистон Республикаси Олий Кенгашининг Х-сессиясида қабул қилинган.\nГербнинг марказида ҳиммат, олижаноблик ва фидойилик тимсоли бўлган афсонавий Хумо қуши қанотларини ёзиб турибди. Ушбу рамз ва тимсоллар халқимизнинг тинчлик, яхшилик, бахт-саодат, фаровонлик йўлидаги орзу-умидларини ифодалайди.\nГербнинг пастки қисмида республика Давлат байроғини ифода етувчи чамбар лентасининг бандига "Ўзбекистон” деб ёзиб қўйилган.\nЎЗБЕКИСТОН РЕСПУБЛИКАСИНИНГ ДАВЛАТ МАДҲИЙАСИ\nСерқуёш ҳур ўлкам, елга бахт, нажот,\n13894 | 2017-11-09 11:26


19 апрел 2021, Тошкент вақти: 14:19\nФарғона вилоятининг икки шаҳрида бир ҳафта ичида рўй берган иккита жанжал натижасида камида икки киши ўлдирилди. Марғилон шаҳрида 23 сентябрь куни маҳаллий чойхоналардан бирида рўй берган ҳодисада 30 ёшли Жаҳондор Холматов пичоқлаб ўлдирилди. 18 сентярь куни эса, Қўқон шаҳрида маҳаллий кафе ёнида рўй берган жанжалда ҳам Отабек исмли ёш йигит ҳалок бўлди. Қўқондаги Озодлик манбасига кўра, Отабек тўппончадан отиб ўлдирилган. Қўқон шаҳар ички ишлар бошқармаси бир киши ҳалок бўлганини тан олди, лекин ҳодисада ўқ отар қурол ишлатлмагани, балки пичоқбозлик бўлганини таъкидлади. Кейинги пайтларда Ўзбекистонда бу каби жанжаллар тез-тез рўй бераётгани кузатилмоқда.\nЎлдирилган Жаҳондор шу йил бошроғида қамоқда чиққан\nМарғилоннинг “Ўрам” чойхонасида 23 сентябрь куни рўй берган воқеада бир киши ҳалок бўлгани ҳақида Озодликка ўтган ҳафта хабар келган эди. Бу хабарни 7 октябрь куни Озодликнинг Марғилон шаҳар ҳуқуқ-тартибот идораларидаги манбаси тасдиқлади.\n“Ўлган бола ҳам, пичоқ урган бола ҳам марғилонлик йигитлар. Улар бир-бирини илгаритдан танишган. Маълум бўлишича, бундан бир йил-бир ярим йил олдин ораларида жанжал ўтиб, бир-бирига тескари бўлиб қолишган. Ўша куни иккаласи “Ўрам” чойхонасида яна ўзаро жанжаллашишган. Жабрланувчининг ўнг оёғи сон қисмига пичоқ урган. Сонидаги асосий қон томири (уйқу томири-таҳр.) кесилиши ҳисобига ҳалиги йигит касалхонага етиб бормасдан жон берган”, дейди манба.\nУнинг яна айтишича, ҳодиса натижасида ўлган йигит 1985 йилда Марғилон шаҳрида туғилган Жаҳондор Холматовдир. (Манба уни пичоқлаган шахс исмини ҳам маълум қилди, лекин бу иш юзасидан тергов давом этаётгани боис Озодлик уни ошкор қилмасликни маъқул кўрди.)\nОзодликка бир ҳафта аввал Whatsapp орқали келган хабарда ҳам Жаҳондор исмли 30 яшар йигит ўлгани айтилади, лекин “Ўрам” чойхонасида икки йигит ўртасида жанжал эмас, оммавий муштлашув бўлгани таъкидланган.\n“2015 йил 23 сентябрь соат тунги бир-иккилар чамасида, Марғилон шаҳридаги машҳур “Ўрам” умумий овқатланиш маскани ёнида, Фарғона ва Марғилон шаҳрининг йигитлари ўртасида катта оммавий жанжал рўй берди. Ушбу жанжални бу даражадаги фожеага айланишига асосий сабаб, Фарғона шаҳридан келган юздан ортиқ йигитларнинг қўшилиб кетиши бўлган. Натижада, даҳанаки бошланган жанжал авж олиб, йиғилган йигитлар бир-бирига пичоқ уришга ўтиб кетишган”, дейилади Озодликка келган хабарда.\nОзодликнинг Whatsapp муштарийсига кўра, бу жанжал эртасига ҳам Марғилоннинг Каллахўр маҳалласида давом этган.\nЛекин Марғилон ҳуқуқ-тартибот идораларидаги Озодлик манбаси бу иддаоларни тасдиқламади.\nБу иш юзасидан бораётган терговга яқин Озодлик манбасига кўра, ўлдирилган Жаҳондор Марғилонда ўз тенгқурлари орасида “кўча боласи” сифатида танилган, қамоқдан жорий йил бошроғида чиққан. Бу манбанинг айтишича, 30 ёшли бу йигит бир неча йил аввал ҳам “криминал жанжалда” қатнашган, натижада фарғоналик бир йигит ҳалок бўлган.\n“Жаҳондорга ўша ишда 19 йиллик қамоқ беришди. Уч-тўрт йили ўтириб, шу йил озодликка чиққан эди. Унинг ўлдирилишига сабаб бўлган жанжал Жаҳондор билан “Ўрам” чойхонаси эгасининг ўғли ўртасида чиққан. Жаҳондор доим у ерда овқатланиб, пулини тўламай чиқиб кетишни одат қилган экан. Чойхона хўжайининг ўғли қўрқитаман, деб сонига пичоқ урган экан, артерияга тегиб кетибди”, дейди Озодлик манбаси.\nЖанжал 500 доллар устида чиқди\n7 октябрь куни Озодлик Whatsapp муштарийларидан келган яна бир хабарда Қўқондаги маҳаллий кафелардан бирида чиққан жанжал оқибатида ҳам бир йигит ҳалок бўлгани айтилади.\n“Қўқон шаҳридаги “Беназир” кафесида отишма содир бўлди. Қўқоннинг “Марказий буюм бозори” директори Собиржоннинг 3 нафар ўғли кечки пайт Қўқоннинг Янги Чорсу мавзейида яшовчи Отабекни овозсиз пистолет ёрдамида кўз, жигар соҳасига отиб ўлдирди. Қурол эгаси Қўқон шаҳар ИИБ терговчиси Мадамин Собирович бўлган, у 2 нафар эгизак укалари билан Отабекни отиб ташлаган”, дейилади хабарда.\nЛекин, Озодликнинг бошқа манбаси, жанжалда ички ишлар ходими қатнашганига доир иддаони инкор қилди.\n“Тўғри, жанжанл бозорқўм Собир аканинг ўғиллари билан ўлдирилган бола ўртасида чиққан, лекин мелиса ўғли Мадамин у ерда бўлмаган. Собир аканинг кичкина ўғиллари қилган бу ишни. Улар ҳалиги Отабек деган йигитга машина сотган, ўшандан 500 доллар қарзи қолган экан. Ўшани ундиришмоқчи бўлиб, жанжал чиққан, Отабекни роса калтаклашиб, резина ўқ отадиган тўппончадан отишган. Бир-икки пичоқ ҳам уришган”, дейди манба.\nҚўқон шаҳар ички ишлар бошқармасининг ўзини таништирмаган мулозими Озодлик билан микрофонсиз суҳбатда “Беназир” кафесида рўй берган воқеада Отабек исмли йигит ҳалок бўлганини тасдиқлади. Лекин жанжалда ўқ отар қурол ишлатилганини инкор қилди. Милиция мулозимига кўра, жабрланувчи пичоқланиш натижасида нобуд бўлган.\nШу йил бошида Тошкент Ахборот технологиялари касб-ҳунар коллежида чиққан жанжалда 19 ёшли икки ўқувчи пичоқлаб ўлдирилган эди.\nИюль ойи бошида эса Андижон вилояти Шаҳрихон туманида рўй берган муштлашувда якка кураш бўйича жаҳон чемпиони Шоҳасан Мирзаматов икки кишини ўлдирган ва бир неча кишига тан жароҳати етказган эди. Қурбонлардан бири пичоқлаб, иккинчиси эса труба билан уриб ўлдирлган эди.\n28 сентябрь куни Тошкентдаги Жаҳон иқтисодиёти ва дипломатия университети қошидаги академик лицей ўқувчилари ўртасида чиққан оммавий муштлашувда бир киши жароҳатланди.\nАвгуст ойида эса, Самарқанд вилояти Қўшработ туманидаги икки қишлоқнинг 200дан ортиқ ёшлари ўртасидаги оммавий муштлашувда тош, калтак ва арматуралар ишга солиниши оқибатида ўндан ортиқ одам турли тан жароҳати олган эди.


Афғонистон-Покистон муносабатларидаги таранглик\nА. Аррал 7 июл Кобулда Покистонга қарши бўлиб ўтган норозилик намойишига чиққан юзлаб намойишчилар Покистон кучларининг Афғонистон ҳудудларига бостириб кирганини қораладилар.\nБир кун ўтиб, намойишчилар сони 2 мингга кўпайди ва улардан, тахминан, 300 таси Покистоннинг Кобулдаги элчихонасига ҳужум қилиб, элчихонага катта зарар етказдилар. Шундан сўнг, Покистон ўз элчихонасини дарҳол ëпиб қўйди. Воқеадан кўп ўтмай Покистоннинг Кобулдаги элчиси Рустам Шоҳ Муҳманд журналистлар учун матбуот анжумани ўтказиб, ҳодиса юзасидан Афғонистон ҳукумати кечирим сўраши лозимлигини таъкидлади.\n"Агарда Афғонистон ҳукумати Покистон элчихонасига етказган зарарни қопламас, расман кечирим сўрамас ва Покистон дипломатлари хавфсизлигини таъминлашга ишончли кафолат бермас экан, Покистон Кобулда ўз элчихонасини қайта очмайди", - деди элчи Муҳманд.\nАйни шу куни, Афғонистон президенти Ҳомид Карзай ҳам матбуот йиғини ташкил этиб, Покистон элчихонасига ҳужум қилганларни тинчлик душманлари, деб атади.\n"Покистон элчихонасида бундай ҳатт-ҳаракатга қўл урган кишилар, Покистон душмани эмас, балки Афғонистон душмани, тинчлик ва барқарорлик душманларидирлар".\nКарзай сўзида давом этиб, ҳодиса юзасидан Покистон президенти Парвез Мушаррафга қунғироқ қилиб, кечирим сўрашини ҳам билдирди.\n"Мен у кишига сим қоқиб, элчихонада юз берган мудҳиш воқеа учун узр сўрайман".\nАйрим манбаларга кўра, ўтган ҳафта Покистон кучлари тақрибан 25 километр Афғонистон ҳудудига кириб келган. Тахминларга кўра, айни шу ҳудудларда Толиблар Афғонистонга қарши фаолиятларини давом эттирмоқдалар.\nБундай иддаоларни Покистон томони қатъиян рад этиб, ўз кучлари Афғонистон ҳудудига бир қарич ҳам кирмаганини баëн этди.\nБироқ, Афғонистондаги айрим қабила бошлиқларининг айтишларича, Афғонистон-АҚШ ҳарбий кучлари Покистон чегараси бўйида Толибон қолдиқларига қарши амалиëтлар олиб бораëтганларида Покистон кучлари Афғонистон ҳудудига ўтиб, афғон чегара қўриқчиларига қарши ўқ узганлар.\nАфғонистон билан Покистон ўртасидаги мунасабатларга бир оз раҳна солган мазкур воқеа юзасидан покистонлик мустақил журналист Аҳмад Рашидга мурожаат қилганимизда, шарҳловчи мавжуд зиддиятли вазиятнинг олдини олишда томонлар керакли чоралар кўришлари кераклигини таъкидлади.\n"Покистон ўз ҳудудидаги Толибон масаласи ҳамда ўз аскарлари Афғонистон ҳудудига ўтган ëки ўтмаганлиги масаласини ҳал қилиши лозим. Ўз навбатида Афғонистон ҳукумати ҳам ўзт ичидаги фракциялар томонидан Покистон элчихонасига қилинган ҳужум юзасидан тегишли чоралар кўриши зарур", - дейди покистонлик журналист Аҳмад Рашид.\nУ сўзида давом этиб, икки қўшни мамлакат муносабатларининг кескинлашувига Толибон қолдиқлари ва ал-Қайда террор тармоғини ҳимоя қилаëтган кучлар сабаб бўлаëтганини баëн этади.\n"Агарда Покистон расмийлари мавжуд бўҳронларга қарши ижобий чора кўрмаса, хавфли вазият рўй бериши мумкин. Бундай вазиятдан фойдаланган шимол шарқий чегара вилояти амалдорлари толибларни ҳимоя қила бошлашлари мумкин".\nКузатувчиларга кўра, Покистон билан Афғонистон ўртасида яхши қўшничиликнинг вужудга келиши АҚШнинг минтақадаги ўз ҳарбий амалиëтларини мувофиқлаштиришига хизмат қилади.


Тоҳир ал-Хуқандий ал-Махзумий\nТоҳир ал-Хуқандий ал-Махзумий -\nАбу Таййиб Тоҳир ибн Муҳаммад ал-Хуқандий ал-Махзумий шу шаҳардан бўлиб, машҳур адиб ва қори эдилар. Самарқандда яшаганлар. У кишидан ўғиллари Муҳаммад ибн Тоҳир ҳадис ривоят қилганлар. Ҳижрий 501 (милодий 1108) йилнинг сафар ойида вафот этганлар. Чокардиза қабристонида «Машҳад ас-содот»нинг (Саййидлар қабристонининг) қибласида дафн қилинганлар.


Тошкентда 25 ёшли ҳайдовчи пиёданинг умрига зомин бўлди\n15:53 / 15.06.2017\n2017 йил 11 июнь куни соат 08.30ларда, Тошкент шаҳрининг Шайхонтоҳур тумани Бунёдкор шоҳ кўчасида, номаълум ҳайдовчи пиёдани уриб юбориб йўл-транспорт ҳодисаси жойидан яширинган. Бу ҳақда Ўзбекистон Республикаси ИИВ Йўл ҳаракати хавфсизлиги бош бошқармаси хабар берди.\nҲодиса оқибатида пиёда Ю.О. воқеа жойида ҳаётдан кўз юмган.\nОлиб борилган қидирув ва суриштирув ишлари натижасида ушбу йўл-транспорт ҳодисасини, ҳайдовчи Олмазор туманида яшовчи, 1992 йилда туғилган Ш.А. ишонч қоғозисиз, акасига тегишли “СПАРК” русумли автомашинада содир этганлиги аниқланди.\nТошкент ЙТҲ Шайхонтоҳур


Аслида, турклигимизни унутган биз эмасмиз… « Ўзбекистон Халқ Ҳаракати\nАслида, турклигимизни унутган биз эмасмиз…\n03 March 2018 - 8:00\nАкадемияда учрашув тамомланиб, “Ўзбекистон” меҳмонхонасига қайтиб келишди. Профессор Дениз учрашувлар ва Олпомиш пластинкаларидан жуда хурсанд бўлди. Гулнорга “нарсаларимни йиғиштириб, бир оз дам оламан,” деди.\nГулнор Қорлиғашовнинг хонасига келди. Гулнор академиядаги учрашувни сўйлаб бераётганди, сигнал келди.\n–Бир дақиқа Гулнор, — деди Қорлиғашов ва телефон тинглагичнинг қулоқбонларини қулоғига тақди, кейин олдидаги тугмачага босди.\nТурғут Денизнинг овози хонага ёйилди. Лента айланар экан, икковлон сукут ичида эшита бошлашди.\n–Aнвар Mурод билан кўришмак истарим, афандим.\n–Aнварбей, мен Турғут Дениз. Сизга Туркиядан Mаҳмат Эрйигитдан салом гатирдим.\n–Сиз билан кўриша оламизми? Mаҳматбейнинг сизга бир омонати бор эди…\n–Сиз қаерда тўхтадингиз?\n– “Ўзбекистон” меҳмонхонасида.\n–Эртага тонгда соат 8-да отелдан чиқаман.\n–Мен сизни топишга ҳаракат қиламан, Tурғутбей, хайр…\nTелефон суҳбати тугади. Қорлиғашев билан Гулнор бир-бирига қарадилар.\n–Эҳтиёт бўлинг, Гулнор, — деди Қорлиғашев, — ҳар ҳолда, Aнвар Mуроднинг ўзи келмайди учрашувга, бировни юборади.\nГулнор “мени юбориши ҳам мумкин,” деб ўйлади. Кейинроқ Tурғутбейга “йўл кўрсатувчилик” қилаётганини Aнвар Mуроднинг билмаслиги эсига тушди. Туғриси, унинг билишини ҳам истамасди.\nЎша оқшом Aнвар Mуроднинг одамларидан ҳеч ким меҳмонхонага келмади.\nАсанали профессор Денизнинг ёнида Гулнорни кўриб севинди. Дарров бориб, ўзини танитиб, Aнвар Mуродга аталган китобни олишни ўйлади. Аммо кейин фикрини ўзгартирди. Гулнорнинг профессор билан биргалиги хайрли кўринмади унга. Бу қиз “қуда томондан” бўлиши мумкин эди. “Қуда томондан” бўлмасайди, ўзининг Турғут Денизга таржимонлик қилаётганини бизга айтган бўларди, деб ўйлади Асан. Яхшиям, Гулнор уни кўрмади. Асан Али ҳам профессор Турғутнинг ёнига бормади.\n–Демак, Гулнор ҳам унинг ёнидайди, — деди Aнвар Mурод, — уларнинг ёнига бормай тўғри қилибсиз.\n–Бу қиз ҳақда сизнинг фикрингиз ҳам меникидайми?, — деб сўради Асан Али.\n–Ҳа. Фақат баъзи тараддудларим бор. Гулнор жуда самимий кўринади. Унинг агент бўлиши мумкинлигига ҳали ҳам унча ишонмайман. Нима бўлганда ҳам бир неча синовдан сўнг аниқ биламиз кимлигини. Ҳозирча, у билан эҳтиёт бўлиб гаплашиш керак. Бошқа тарафдан ичимиздаги агентни билиб, уни фош қилмаганимиз яхши. Янги агент қўйсалар уни аниқлагунча яна кўп вақт ўтказамиз.\n–Тўғри, — деди Асан Али, — энди бу омонатни профессор Дениздан қандай оламиз?\n–Бу ишни эрталаб яна ўзингиз қилишингиз керакка ўхшайди, — деди Aнвар Mурод, — Агар Турғутбей ақлли одам бўлса, эртага эрталаб кетишдан бир соат аввал отел майдонига чиқиб кўради. Соат қанчада чиқишини мен сўрадим, у буни унутмаслиги керак.\n–Ундай бўлса мен тонгда соат 7 да отелнинг олдига бораман, — деди Асан Али.\nҚорлиғашев керишиб, столдан турди, деразага яқинлашди ва пастга қаради. Кейин кўпол бир сўзла сўкинди, орқасига тез ўгирилиб, камзулини кийди, отилиб ташқарига чиқди.\nҚорлиғашев ўзининг алданганини билди.\nПрофессор Денизнинг қўлидаги кичик пакетни олган ўрта бўйли бир одам тез-тез юриб метро станциясига туша бошлаганди.\nҚорлиғашев лифтни кутмасдан зинапоялардан сакраб-сакраб пастга тушди. Лекин у одамга етишига ишонмасди. Югуриб станцияга тушди, аммо поезд кетиб бўлганди.\n“Отелнинг шундоқ биқинида метро қуриш қайси ақлсизнинг иши экан-а?”, деб ғижинди Қорлиғашев. Яна “агар расмий меҳмон бўлмасайдинг, кунингни кўрсатардим, Туруғутбей, афанди!”, деб тишини ғижирлатди у.\nГулнор Қорлиғашевнинг хонасига кирганида соат етти ярим эди.\nҚорлиғашевнинг юзи қип-қизил эди.\n–Бунақаси кетмайди, ўртоқ Кунбоева, — дея бақирди у, — ватансевар сотсиалист соат саккизда кетадиган меҳмонни кузатиш учун соат етти яримда келмайди.\nВа ҳозиргина бўлган воқеани айтиб берди. Бунинг ҳисоби сендан сўралади демади, аммо гап оҳангида шу таҳдид бор эди.\nГулнор хонадан чиқди.\nПрофессор Дениз бир чамадон ва қўл сумкаси билан лифтдан чиққанда уни Гулнор кутиб турарди. Ёш қиз қўл сўмкасини ундан олиб, ёрдамлашган бўлди. Отел олдида турган расмий машинага миниб, ҳаво майдонига жўнадилар.\nAнвар Mурод узатган газетани қўлига оларкан, Гулнорнинг хаёли паришон эди.\n–Тушунмадим, нима дедингиз?, — деди Гулнор.\n–Шу мақолани ўқинг, деяпман, — деди Aнвар Mурод, — қаранг, таниқли тарихчи нима деб ёзаяпти.\nЯнглишмасам, сиз ҳам барлослардан эдингиз…\n–Ҳа, — деди Гулнор ва газетага кўз югуртирди.\nБутун бир саҳифага ёйилган сарлавҳани кўрди: “Барлослар туркми?”.\nМақола Барлос деб аталган Ўзбекистонда яшаган ерлари саналиб, уларнинг Амир Темур замонасидан қолгани ёзилганди. Амир Тумурнинг отаси ҳам барлос бекларидан экан. Ҳатто бугун ҳам барлослар ўзларини турк деб ҳисоблашар экан. Буни Гулнор ҳам биларди. Фақат бу билгини ўз шуури устига чиқаришни ҳеч истамасди. Турк деса, дарров кўз олдига масxатлар келарди. Бировлар унинг қалбида масxатларга нафрат туйғусини тарбиялаб бўлганди.\nКатта газетада барлосларнинг турк эканлиги илк марта ёзилаётганди, Гулнор учун бу фавқулодда ҳодиса эди.\nМаколани тез ўқиб битирди, аммо бошини газетадан кўтармади…\nАслида, у бир нарсалар ўқишни истарди.\nЎн кундир-ки, “Туркчилик асослари”нинг қаерга кетганини ўрганмоқчи бўлиб тиришди-тирманди, уддасидан чиқолмади. Aнвар Mурод ва дўстлари ундан шубҳалана бошлашдими ёки?.. Aгар шубҳаланишмаса, нега ўн кундан бери бу китоб ҳақида битта ҳам сўз айтишмаяпти?, деб ўйлади Гулнор.\nАвваллари режим ҳақидаги фикрларини Гулнордан яширмаган бу одамларга энди нима бўлди?\nГулнор яна ёмон тушлар кўрабошлаганди. Ҳар тонг қоп-қора қалдирғочларнинг ҳужумидан уйғониб, юзини-кўзини ушлаб “яраландимми?”, деб ўйлайдиган бўлганди.\nҚорлиғашов “китобни икки кун ичида топишинг керак, Aнвар Mуроднинг уйини тит-пит қилсанг ҳам, топ!,” дея қутурарди.\nГулнор шу кунгача бировнинг уйини “тит-пит” қилмаган ва қилаолмаслигини ҳам биларди. У ўз мамлакати учун ишлаётган ватанпарвар эди, аммо ўғри эмасди. Гулнор шундай ўйларди. Кўрганини, билганини рапорт шаклида билдирарди, бу унинг вазифаси эди, тамом. Лекин ўғри каби бировнинг уйини титкилаш унга ярашмасди. Қорлиғашовнинг “тит-пит” қилиб ахтар!” деган бақириғи унинг миясида лук-лук оғрир эди.\n–Бир пиёла чой ичинг, Гулнорхоним, — деди Aнвар Mуроднинг рафиқаси.\n–Раҳмат, — деди Гулнор, чойни оларкан.\nГулнор жуда чарчаганини ҳис этди.\n–Қизиқ мақола экан, — деди сўнгра Aнвар Mуродга, — эсимда бор, бизнинг оилада ҳам турклигимиз ҳақида гапиришарди. Фақат бу кўп йиллар аввал эди, буни деярли унутдим…\n–Аслида, турклигимизни унутган биз эмасмиз, Гулнор, — деди Aнвар Mурод, — бизга буни унуттирдилар. Биринчи марта Навоийнинг “Муҳокама”сини ўқиганимда буни англадим. Тилимизнинг форсчадан устун эканини сўйларкан уни “туркча” деб айтганди Навоий бобомиз. Биз эса бу тилни “эски ўзбекча” деб айтаяпмиз.\n–Ҳақлисиз, Aнвар ака, “Мажолис”да ҳам Навоий “турк тили” ёки “туркий” деб атайди тилимизни. Лекин бу ўтмишнинг ҳақиқати. Бугун эса биз ўзбекмиз, тилимиз ҳам ўзбекча.\n–Қачондан бери?, — деди Aнвар Mурод.\n–Тўғри, қачондан бери?, — деди Гулнор ҳам.\nБу саволга иккалови ҳам жавоб беролмасди, тўғриси, унга жавоб излашмаганди.\nГулнор чойини ичиб тамомлади. Сўнгра:\n–Кеч бўлди Aнвар ака, мен кетай, — деди ва ўрнидан турди.\nAнвар Mурод уни кузатаётиб:\n–Қачондан бери? Бу саволни унутманг, Гулнор, — деди.\nХайр, — деди Гулнор ва ғира-шира қоронғуликда ғойиб бўлди.\nГулнор ўзининг “қачондан бери” ўзбек бўлиб қолганини ўйламасди. У қачондан бери Қорлиғашевнинг унга бақира бошлаганини ўйлай бошлаганди.\nЙўлда такси тўхтатди ва минди.


Долзарб ўн беш кунликда фаол қатнашинг! » "Kattaqo'rgon haqiqati" газетаси\nДолзарб ўн беш кунликда фаол қатнашинг!\nTumanda bugun / Jamotatchilik nazorati 03-май, 16:59 131 0\nҲудудлардаги йўл бўйлари, ўрмон хўжаликлари ва бошқа яшил майдонларда парвариш қилинаётган игна баргли, манзарали дарахт ва буталарга катта зарар етказаётган Арча унсимон қуртига қарши уйғунлашган тадбирлар олиб бориш самарали кураш тури ҳисобланади.\nШунинг учун ҳам вилоят ҳудудида жорий йил 26 апрелдан 10 майга қадар Арча унсимон қуртига қарши курашиш мақсадида “Долзарб ўн беш кунлик” эълон қилинди.\nШуни билишимиз керакки, “Арча унсимон» қурти зараркунанданинг личинка ва урғочилари арчанинг новдалари ва баргларини сўриб зарар етказади ва улар барча ер устки қисмлари билан озиқланади. Катталиги 2-3 миллиметр бўлган бу қурт сарғиш, қизғиш, кулранг тусда бўлиб, март-апрель ойларида пайдо бўлади. Уларнинг тухум қўйиши май-июнь ойларида кузатилиб, ўртача 280 тагача тухум қўяди.\n«Арча унсимон» қуртини аввало, ички карантин аҳамиятга молик зараркунанда сифатида рўйхатга олиб, қурт тарқалган жойлар ва ҳудудлар аниқланиши ҳамда бу жойлардан арча кўчатларини бошқа жойга кўчириш мумкин эмас.\nЗараркунанда билан жиддий шикастланиб қуриш ҳолатига келиб қолган дарахтларни кесиб, унсимон қурт кенг тарқалмаслиги учун уларни ўша жойнинг ўзида ёқиш шарт.\nАгротехник тадбирларни ўз вақтида ва тўлиқ бажариш (фосфорли, азотли, микроэлементлар Мастер, Кропшелд, Вегрутлар билан озиқлантириш) лозим.\nКимёвий препаратлардан “Би-58”, “Багира”, ва “Атилла”дан фойдаланиш тавсия қилинади.\nУшбу препаратларни зараркунандаларнинг пайдо бўлиши билан биринчи ишлов ўтказилади ва зараркунанда буткул йўқолгунча ҳар ўн беш кунда кимёвий ишловлар олиб бориш керак.\nАзиз юртдошлар! Игна баргли, манзарали дарахт ва буталарга катта зарар етказаётган Арча унсимон қуртига қарши биргаликда курашайлик.\nКаттақўрғон туман инспекторлари.


«Рост бўламиз, қозижон! Дўст бўламиз, қозижон!..» (фельетон)\n«Рост бўламиз, қозижон! Дўст бўламиз, қозижон!..»...\n04.06.2018 13:00 0 57814\nФуқаролик ишлари бўйича Учтепа туманлараро суди раиси фаолиятидан ғирт тескари лавҳа\nСуд-ҳуқуқ соҳасидаги ислоҳотлар баланд пардаларда ёзилаётган мақола-хабарлар ёки телелавҳалардагина ўз ифодасини топаётгани йўқ. Ўзгаришлар айрим судьялар фаолиятида ҳам яққол намоён бўлмоқдаки, бундан наинки оддий одамлар, ҳатто тизимда сочи оқарган анча-мунча мутахассислар ҳам ҳайратдан қотмоқдалар. Бу борада фуқаролик ишлари бўйича Учтепа туман суди раиси М.Имомов салкам намуна бўлаётганини эътироф этмасак, тарих бизни кечирмайди.\nМуҳтарам Президентимиз соҳа ходимларини йиғиб, тизимда яхшигина илдиз отган коррупция, айрим судьяларнинг маънавий-ахлоқий аҳволи, айниқса, профессионал лаёқати ва ҳалоллигини аёвсиз танқид қилиб, «суд биносига кирган одам давлатга дўст бўлиб чиқиши керак», деганидан сўнг қаҳрамонимиз олдига тамоман янги мақсад қўйди: ҳузуримга келганки кас дўстимга айлансин! Зеро, раҳматли шоир айтмишким: «Дўст билан обод уйинг, гар бўлса у вайрона ҳам».\nБегоналарни дўст қилмоқ қасдида «меҳр уйин эшигин» ла-анг очиб қўйган ғаройиб кунларининг бирида Азамат Гайбназаров деган фуқародан даъво-ариза тушди. Даъво билан танишгач, қаҳрамонимизнинг кўзларига чирт ёш келган бўлса, не ажаб?! Шўрлик даъвогар суд остонасига бош уриб келгунча ички ишлар идораларида озмунча сарғаймаган экан. Ёзғиришича, И.Хаитов ва Д.Смиров деган фуқаролар ундан жуда катта миқдорда қарз олиб, пулни қайтармай қулоғига лағмон осиб юришганмиш. Бечора уларнинг «фирибгар» эканини исботлайман, деб она сути оғзига келибди. Бироқ важлари тасдиқланса, қани?!\nШунга қарамай ёзаверибди, ёзаверибди... Орада жиноят иши очилиб, Хайитов ҳам, Смирнов ҳам ҳисбга олинибди ҳатто. Бироқ барибир «дело» судгача етиб бормабди: терговчилар минг ҳаракат қилишмасин, жиноят аломатлари топилмабди-да?! Юнусобод тумани ИИБсидан тортиб, пойтахт, ҳатто Тошкент вилояти ИИБ терговчилари «иш»нинг ижиғ-бижиғини чиқарибди, натижа ўша-ўша: И.Хаитов ва Д.Смирновларнинг айби йўқ, вассалом.\nИчки ишлардан хафсаласи пир бўлган инсон суд остонасида иккиланиб турмоғи тайин: иши ўхшармикан? Шу-унча терговда исботини топмаган шу-унча важларини судда қандоқ исботласин?! Устига устак, фуқаролик судидаги тартиб бошқачароқ: ИИБга ариза берсанг, дарҳол ишга тушишади. Фуқаролик судида эса давлат божи деган даҳмаза бор. Даъво-ариза суд иш юритувига олиши учун А.Гайбназаров ўзи даъво қилаётган отнинг... йўқ, филнинг калласидек суммадан келиб чиқиб, давлат божи тўлаши керак: миқдори яп-янги «Спарк» баҳосидан кам эмас!.. Акс ҳолда, даъво-ариза чиққан... узр, келган жойига қайтариб юборилади.\nДаъвогар судга Тошкент шаҳар Юнусобод тумани «Отчопар 1» маҳалла фуқаролари йиғинидан ҳужжат келтирганди: унда А.Гайбназаров гўёки шу маҳалланинг О.Зокиров кўчаси 10-хонадонида хотини Л.Исақова ва уч нафар фарзанди билан рўйхатда туришию ҳеч қаерда ишламаслиги зикр этилганди. Бу ҳужжатни кўриб, суд раисининг кўнгли баттар бузилган бўлса, эҳтимол: ваҳ, шўрликкинам, ростнам оғир аҳволда экансан-ку?! Кўп сиқилма, қонунларимиз ўта инсонпарвар — бечораларга енгиллик бериб қўйган, сени ўша енгилликка ««илинтиришим» учун менга маҳалланинг шу бир парча қоғози-ю бир миллион сўм тўлаганинг — кифоя...\nОддий фуқарони дўст қилмоқ учун судьянинг шугина ҳаракати етарли эмасми?! Аслида, фуқаронинг ҳеч қаерда ишламаслиги — божни кечиктиришга имтиёз бермайди, қонунга кўра, эътибор унинг мулкий аҳволига қаратилади. Шунга қарамай МФЙнинг бир парча маълумотномасига асосан битта машина нархига баробар давлат божи миқдорини ўрнига иккита ғилдиракка етмайдиган даражада тўланган пулга қаноат қилиб, даъвогарга катта имконият яратиб берган суд раиси журъатига қойилмисиз? Бундай таваккалга қўл урган мансабдор умрбод «текин билан таъминланиш» имтиёзига лойиқ эмасми?!\nБироқ жавобгарлар анойи эмас экан. «Бир» деганда «Отчопар 1» МФЙ томонидан берилган маълумотнома сохталигини исботлаб беришди. Ошкор бўлдики, суд ажримида ёзилганидек, А.Гайбназаровнинг «оилавий шароити оғир»лиги шунчаки сафсата бўлиб, у «Каптива»ни варанглатиб юрган бойвучча экан?! Бундан воқиф бўлганлар ҳайрон: иби, «Каптива» соҳиби «шароити оғир» дейилса, «Ласетти» эгалари гадой ҳисобланар экан-да, а?! Велосипеди борлар-чи? Уларнинг «мақоми» Африка жунглиларда липпасига ёнғоқ барги тақиб юрганлар билан баробарми?..\nБундай далил олдида унча-мунча валломат ожиз қолиши тайин. Бироқ суд раиси даъвогарга вазиятдан чиқиб кетиш йўлини топиб берди: жавобгарнинг 19.02.2018 й. кунги судда» даъвогарнинг давлат рақами 01U568UA бўлан «Шевроле Каптива» машинасига тақиқ солиш» ҳақидаги аризасини «кейинги суд мажлисида кўрамиз», дея нари сурди. Ўн кундан кейинги ўтган кейинги суд мажлисида, дарҳақиқат, «Каптива»га тақиқ қўйиш ҳақида ажрим чиқарилди. Бироқ ажрим чиқишидан беш кун аввал даъвогар машинасини сотиб юборишга улгурганди...\nСуднинг бу ҳужжати бир қарашда «ҳайитдан кейинги хина»га ўхшаши мумкин, бироқ биз уни «судьянинг ўз аҳдида содиқлиги йўлида ташлаган мардонавор қадами», дея эътироф этамиз?! Зеро, такрор айтамиз, унча-мунча судья бундай таваккалга журъат этмоғи душвор. Бунақа журъат қуввати қандай омилларга тақалиши эса катта илмий ишга мавзусидир! Ахир судга сохта маълумот тақдим этган кимсанинг ҳеч йўғи «бурнига чертиб» қўйиш ўрнига вазиятдан осонлик билан чиқиб кетиш имкониятини тақдим этишнинг ўзи бўладими?! Судьянинг бу меҳрибонлиги жавобсиз қолмади, албатта: А.Гаибназаров «Каптива»ни эсон-омон сотиб олгач, бож тариқасида 10 миллион сўм тўлаб, дўст-душманнинг олдида суд раисининг «юзини ёруғ қилиб» қўйди гўё... Бу сумма тўланиши лозим бўлган давлат божи миқдорининг олтидан бирича эмасдики, шунга қарамай суд келган жойидан давом этаверди...\nДарвоқе, «Отчопар 1» МФЙнинг юқоридаги сохта маълумотномаси даъворгарнинг яна битта сирини фош қилган эди. Гап шундаки, А.Гайбназаров турмуш ўртоғи Л.Исақова билан ажрашиб, бошқа аёл билан қонуний яшаётгани айрим ҳужжатларда зарб этилган. Сохта маълумотномада эса унинг умр йўлдоши сифатида ўша — «қонуний ажрашган хотини» исми-шарифи кўрсатилганди. Маълумотнома сохта экани фош бўлгач, мутасаддилар «уни (маълумотномани) А.Гайбназаровнинг ўз сўзидан» келиб чиқиб ёзиб берилганини ошкора тан оладилар... Инкор этиб бўлмас бу ҳолат Азамат ҳозирда гўёки «қонуний яшаб келаётган хотини» билан прописка учунгина «ЗАГС»дан ўтгани ҳақидаги гап-сўзлар рост эканини мантиқан тасдиқлайди... Бунинг фуқаролик ишига даҳли йўқ, тўғри. Бу ўринда гап бошқа ёқда: ҳуқуқ органларига сохта маълумотлар тақдим этиб, давлатни такрор-такрор алдашга уринган одамни жавобгарлик масаласини ҳал этиш ўрнига яна «давлатга дўст» қилмоққа уриниши қаҳрамонимизда оқибат-у журъат аталмиш фазилатлардан мўл-кўл эканини яна бир карра кўрсатмаяптими? Боз кўрдик: даъвогарнинг даъво-аризаси «айланма йўллар орқали» суд иш юритувга қабул қилинишининг ўзи тарих! Тарих эса ўз қаҳрамонларини унутмағай?!.\nСирасини айтганда, орқага йўл қолмаган эди: даъворгарнинг «бечораҳол» экани фош бўлгунча бир неча марта суд мажлиси ўтказилган, бу жараёнда суд раиси даъвони таъминлаш учун жавобгарларнинг қўлга илинганки мулкига тақиқ солиб улгурган эди. Давлат божи тўланиши билан боғлиқ «ўйинлар» «тагига олиб кетса», суд раисининг «тоат-ибодати» ҳавога учмайдими?.\nСуд қўйган тақиқ Бухородаги «OZPROMTEK-BUXORO» шўъба корхонасини ҳам четлаб ўтмаганди. Олис Бухородаги мазкур шўъба корхонасининг бу ғавғоларга не алоқаси бор, дерсиз? Мундоқ қараганда — ҳеч қандай. «OZPROMTEK-BUXORO» — «Уз Пром Тек» деган МЧЖнинг шўъба корхонаси ҳисобланади. МЧЖнинг 75 фоиз улушига жавобгарлардан бири — И.Хаитов эгалик қилади, корхона «бандига айлангани»нинг сабаби шунда. Ваҳоланки, шўъба корхона — алоҳида юридик шахс бўлиб, Низомида: «...таъсисчи мажбуриятлари бўйича жавобгар эмаслиги» аниқ-тиниқ ёзиб қўйилибди. Майли, бу борада ортиқча баҳслашмайлик. Фақат суд раиси жавобгар таъсисчилигида ташкил этилган юридик шахсга ундаги улуши миқдорича эмас, «кўтарасига» банд солворганини таъкид этмасак, ул зоти бобаракотнинг салоҳиятини тўла ифода этмаган бўламиз. Рост, бу жараёнда мазкур юридик шахснинг бошқа таъсисчиси ҳуқуқлари эзғилангани эҳтимоли бордай. Аммо унутмангким, «дўстлик», «оқибат», «аҳдга вафо» деган тушунчалар маълум қурбонликлар талаб этади. Бундай қурбонликлар ўзганинг бурнини қонатиш эвазига бўлса, нима қипти? Ахир, мақсад — бир, манзил — муштарак. Мазкур ажрим гултожиси шундаки, солинган банд «OZPROMTEK-BUXORO» ШКнинг иш ҳақи ва мажбурий тўловларни амалга оширишига монелик қилмайди. Лекин шунинг ўзиям шўъба корхона ишчиларини нақ пичоқсиз сўйишга етиб ортди: коммунал тўловларни амалга ошириш имкониятидан маҳрум корхона фаолият кўрсатиши мумкинми? Албатта, йўқ: қарабсизки, ҳали суд ярмига етмаёқ 15 нафар ишчининг тенг ярми тайёр иш жойидан мосуво бўлди. Ҳадемай навбат бошқаларига ҳам етиб келади... Энди айтинг: юрт раҳбари «иккита иш ўрни яратган одамни бошда кўтариб юришга тайёрлигини» очиқ айтаётган бугунги кунда баҳсли асос ва очиқдан очиқ хайрихоҳлик эвазига ажримлар чиқариб, шу-унча одамнинг кўчада қолишига сабабчи бўлиш учун инсон қанчалар ботир-у мард-у майдон бўлиши керак?!\nЭндиям суд раисининг «судга кирган одамни давлатга дўст қилиш»дек ниятига шубҳа қиласизми?\nЭндиям «сохта ҳужжатлар билан давлатни алдашга уринган одам дўст бўлармиди?!» деган шубҳаю иштибоҳ борми сизда?\nЭндиям судьялар турли босимлардан ҳоли ва холис экани хусусидаги гаплардан энсангиз қотяптими?\nЭндиям Президентимизнинг судлардаги бу каби иллатлар вабога айлангани хусусидаги куйиб-пишиб айтган гапларига ишонасизми?\n...Ҳозирча ушбу фуқаролик иши юзасидан чиқарилган иккитагина ажрим ҳақида сўз юритдик, «иш» бўйича қабул қилинган хол... узр, ҳал қилув қарори турибди.\nБу энди кейинги мақоламиз мавзуси. Ё, насиб!..\nсуд Учтепа сохталаштириш фуқаролик суди\nҲуқуқ 19/02, 20:21\nҲуқуқ 21/12, 15:41\nМулладўстнинг гапи тўғрими?\nҲуқуқ 13/03, 19:49\nҲуқуқ 20/03, 13:57\nХориж 19/03, 12:29\nФутболчи автомобилини мухлислар устига ҳайдади ва жароҳатлади\nШавкат Мирзиёевнинг Ўзбекистон халқига байрам табриги (тўлиқ)\n«Humo Arena» мажмуасидаги Наврўз тантаналаридан фоторепортаж\nШавкат Мирзиёев Ўзбекистон халқини Наврўз билан табриклади\nТошкентда 7 тонналик рекорд даражадаги сумалак тайёрланади\n«Xabar.uz» ахборот-таҳлилий портали 2017 йилнинг 27 декабрида электрон ОАВ сифатида давлат рўйхатидан ўтказилган. Гувоҳнома рақами: 1210. Муассис: «Xabar» газетаси таҳририяти. Таҳририят манзили: 100105, Тошкент шаҳри, Толлимаржон кўчаси, 6-уй. Масъул муҳаррир Абдуғани Абдураҳмонов. Электрон манзил: [email protected]\n#Қозоғистон - 294\n#Тошкент - 554\n#Нурсултон Назарбоев - 48\n#ИИВ - 98\n#Остона - 34\n#Наврўз - 40


Швейцария 'Каримовага тегишли кўрилган пулларни музлатади' - BBC News O'zbek\nImage caption Каримованинг сўнгги твити Ўзбекистон хавфсизлик ходимлари унинг Тошкентдаги люкс хонадонига бостириб киришидан бир кун аввал битилганди.\nШвейцария расмийлари Ўзбекистон президенти тўнғич қизи Гулнора Каримовага тегишли дея гумон қилинган мол-мулкни музлатиш тўғрисидаги АҚШ томони қўйган талабга рози бўлган. Бу борада Швейцария Адлия тизими воизи маълум қилган.\nОй бошларида The Wall Street Journal уч телекомммуникация ширкати -Телиасонера, Вимпелком ва МТС пора бергани борасида текширув олиб бораётган Америка мулозимлари Оврўпо терговчиларидан 1 миллиард долларлик мол-мулкка арест қўйишни сўрашгани ҳақида хабар қилганди.\nШвейцария Адлия вазирлиги воизи қанча қийматга эга мол-мулк музлатилишини очиқламаган. Аммо, The Wall Street Journal Швейцария банкларида тахминан 640 миллион доллардан камроқ маблағ борлиги ҳақида хабар қилганди.\n2012 йил Швейцария Бош прокуратураси Гулнора Каримова дохил 6 Ўзбекистон фуқаросига нисбатан пулларни ноқонуний ўзлаштириш гумони билан жиноий иш очилганини маълум қилганди.\nЎшандан бери Швейцария Бош прокуратураси теширувлар доирасида 854 миллион доллардан ортиқ маблағни музлатган.\nЎзбекистонда 2014 йил бошларида Гулнора Каримова "иҳоталаб қўйилганидан" бери унга алоқадар бўлган бизнеслар, хусусан кўплаб ёшларни ўз қаноти остига олган "Фонд Форум" хайрия ташкилоти фаолияти тақа-тақ тўхтаган.\nБир пайтлар АҚШ дипломатик ёзишмаларида мамлакатдаги "энг нафратланилган шахс" ўлароқ таърифланган Каримова хоним ўз отаси назаридан тушгани, бунинг оқибати, бизнесларининг бирин кетин йўқ қилиниши, ТВ станцияларининг ёпилиши, ўз тарафдорларининг ҳибс қилиниши, хайрия фаолияти тўхталиши ҳақида Тwitter орқали дунёни огоҳ қилиб турарди, бирой уй ҳибсига тушганидан бери у Твиттердан йўқолган.\n2014 йил 16 феврал куни унинг Twitter ҳисоби ишламай қолди. Унинг сўнгги твити Ўзбекистон хавфсизлик ходимлари Гулноранинг Тошкентдаги люкс хонадонига бостириб киришидан бир кун аввал битилганди.\nГулнора Каримованинг телеком бизнесидаги йирик коррупцияга алоқадорлиги қатор Оврўпо давлатлари ва АҚШда тергов қилинмоқда. Ўзбекистонда эса унинг энг яқин шериклари - ўнг қўли деб билинган Гаянэ Авакян ва турмуш ўртоғи Рустам Мадумаровлар қамалган.


23 феврал 2020, Тошкент вақти: 03:31\nМаҳаллий полиция расмийларига кўра, Бажур вилоятининг Ҳар шаҳридаги озиқ-овқат тарқатиш марказида ўзини портлатишидан олдин худкуш одамларга қарата иккита граната отган. Гувоҳларга кўра, ҳужумчи аёлларнинг бурқа кийимида бўлган.\nПолиция ходимларига кўра, тана парчаларини текшириш натижаси худкуш ҳужумчи аёл бўлгани ҳақидаги маълумот тўғри эканини кўрсатган. Покистонда худкуш ҳужумлар жуда кам ҳолларда аёллар томонидан амалга оширилгани айтилади.\nВоқеа гувоҳларидан бири Хон Муҳаммад Озодликка портлаш оқибатида яраланган ўнлаб одам вертолётда касалхонага олиб кетилганини айтди.\n- Қирқ икки киши нобуд бўлди ва 60 дан ортиқ одам яраланди. Худкуш ўзини портлатди. Яраланганлар Пешавор шаҳридаги касалхонага вертолётда олиб кетилди. Уларнинг аксари бажурликлар эди. Уларнинг ҳаммаси маҳаллий одамлар эди, деди Хон Муҳаммад.\nЎз исмини айтишни истамаган воқеанинг бошқа гувоҳи портлаш даҳшатди бўлганини айтди.\n- Портлаш жойига борганимда ҳамма ерда ўлиб ётган одамларни кўрдим. Улар кимлигини аниқлаш имконсиз эди. Одам танаси парчалари ҳамма жойга сочилиб кетган эди. Вазиятни сўз билан тасвирлаб бўлмайди. Уни кўриб йиғидан тийила олмадим, дейди воқеа гувоҳларидан бири.\nКасалхона расмийси Дўсти Раҳмон Ройтерс ахборот агентлигига ўзи 40та жасадни санаганини айтиб қурбонлар сони ортиши мумкинлиги ҳақида огоҳлантирди.\nПортлаш содир бўлган БМТнинг Озиқ-овқат дастури ва бошқа халқаро хайрия ташкилотлар жойлашган марказда ҳарбий ҳаракатлар сабабли ўз уйларини ташлаб қочишга мажбур бўлган юз минглаб аҳолига озиқ-овқат ёрдами тарқатилаётган эди.\nБир кун олдин Ҳар шаҳрига қўшни бўлган Мохманд минтақасида жанггарилар ва ҳукумат кучлари ўртасида содир бўлган тўқнашувда исёнчилардан 24 нафари ва Покистон армиясининг 11 аскари нобуд бўлган эди.\nСўнгги уч йил давомида Покистонда 200 дан ортиқ ҳудкуш ҳужум амалга оширилди.


Шоир асарларидаги ғоялар таҳлил этилди | "Адолат" СДП\nШоир асарларидаги ғоялар таҳлил этилди\nҒазал мулкининг султони, буюк истеъдод эгаси Мир Алишер Навоийнинг адабиёт майдонидаги меҳнатлари ҳар томонлама мақтовга лойиқдир. Унинг бой маънавий мероси бутун башариятни ҳайратга солиб, инсонлар калбига эзгулик, инсонпарварлик, саховат ва меҳр-мурувват зиёсини таратиб келмокда.\nЎзбекистон «Адолат» СДП Қонликўл туман Кенгаши ходимлари ва тумандаги 18-сонли умумий ўрта таълим мактабининг ўқитувчилари ташаббуси билан «Навоий қалбимизда мангу яшайди!» деб номланган тадбир ташкил қилинди.\nКечада сўз олганлар улуғ мутафаккирнинг ижодий мероси ёш авлод таълим-тарбиясида муҳим аҳамиятга эга эканлигини таъкидлаб, шоир асарларида илгари сурилган ғоя ва мақсадларни чуқур таҳлил этишди.\nМактаб ўқувчилари Алишер Навоий ҳазратларининг ижодидан парчалар ўқиб бериш орқали мустаҳкам билимга эга эканликларини намойиш қила олдилар.\nТадбир якунида ушбу адабий кечани ташкил қилишда фаоллик кўрсатган ўқитувчиларга партиянинг Қонликўл тумани Кенгаши томонидан фахрий ёрлиқлар топширилди.\nҚонликўл туман Кенгаши раиси


Оқ Уйда 11 сентябрдаги терракт қурбонлари хотирланди\n06 апрел 2020, Тошкент вақти: 08:43\nДональд ва Меланиа Трамп 2001 йил 11 сентябрь терракти қурбонларини хотирлаш маросимида. 2017 йил, 11 сентябрь, Оқ Уйнинг жанубий майсазори.\nАҚШ президенти Дональд Трамп ва биринчи леди Меланиа Трамп 2001 йилнинг 11 сентябридаги террактларда ҳалок бўлганларнинг хотирасини бир дақиқали сукут сақлаш билан ёдга олди.\nХотира маросими Оқ Уйнинг жанубий майсазорида бўлиб ўтди. Унда президент маъмурияти ходимлари, Трампнинг куеви Жаред Кушнер ва қизи Иванка Трамп ҳам иштирок этди.\n-Бизга ҳужум қилган террорчилар қўрқув ҳиссини пайдо қилиб, руҳиятимизни чўктирмоқчи эди. Лекин Американи қўрқитиб бўлмайди ва бизни қўрқитишга ҳаракат қилганлар тез орада бизнинг ўқларимизни синаб кўришни яхши кўрадиган душманларимиз сафига қўшилади, -деди Дональд Трамп хотира маросимидан сўнг журналистларга берган суҳбатида.\n2001 йилнинг 11 сентябрида йўловчилар бораётган тўртта учоқни ўғирлаган террорчилар Нью Йоркдаги Халқаро савдо марказининг осмонўпар эгизак биноларига ва Пентагон биносига учоқларни урган эди. Бунинг оқибатида уч мингга яқин одам ҳалок бўлган.Тўртинчи учоқ эса Пенсилванияда экинзорга қулаган.\nУкраина ҳукумати Чернобил АЭСнинг зарарланган ҳудуди яқинидаги ёнғин ўчирилганини билдирди\nОдессада ёнғин ўчирилмоқда, 1 апрель, 2020\nУкраинанинг фавқулодда вазиятлар учун масъул идораларига кўра, Чернобил АЭСнинг бегоналаштирилган ва ҳеч ким яшамайдиган ҳудудида содир бўлган ёнғинни ўт ўчирувчилар тўлиқ ўчирган.\nДавлат фавқулодда вазиятлар хизмати 5 апрелда ёнғин юз берган ҳудуднинг фондаги радиация даражаси “нормал чекловлар чегараси”да эканини билдирган эди.\n4 апрелда 130 дан ошиқ ўт ўчирувчи, 3 та учоқ ва 21 та автомобиль АЭС яқинида рўй берган ёнғинни ўчириш учун жалб қилинган.\nУшбу Совет атом электр станцияси 1986 йил 26 апрелида портлаши оқибатида ҳавога кўтарилган радиоактив моддалар Европа мамлакатларини заҳарлаган эди.\nЎт ўчириш ва қутқарув хизматлари ходимлари 4-5 апрель кунлари яккам-дуккам олов ёниб турган жойларни ўчириш учун кўздан кечириб чиқди.\nДавлат фавқулодда вазиятлар хизмати 5 апрель сот 07:00 ҳолатига кўра, очиқ ёнғин бўлмаганини, баъзи майда ёнғин ўчоқларигина қолганини хабар қилди.\nФавқулодда вазиятлар хизмати баъзи жойларда радиация даражаси баландлиги ёнғинни ўчиришни қийинлаштиргани, аммо аҳоли аҳоли яшаш пунктларига ҳеч қандай таҳдид бўлмаганини маълум қилди.\nНорозилар олтин билан безатилган ва халқ дардидан узилган Ашхободга элтувчи йўлни тўсишга урингани айтилмоқда\nТуркманистон ҳокимият идоралари озиқ-овқат етишмовчилигидан ғазабланган кишилар намойишини уларга ун қопчаларини тарқатиш билан бостирди.\n“Озодлик” радиосининг туркман тилидаги хизмати берган хабарга кўра, 3 апрелда Туркманистоннинг жануби-шарқидаги Марв вилоятида ҳукумат субсидия ажратадиган ун ва ўсимлик ёғи етишмовчилигига қарши 30 дан ошиқ аёл норозилик билдирган.\nНамойишчилар Марв шаҳри ғарбида йиғилиб, пойтахт Ашхободга олиб борадиган трассани қисқа вақт тўсиб қўйган, кейинчалик вилоят маъмурияти биноси томон юриш қилган.\nБироқ норозилик маҳаллий ҳокимият вакиллари ҳар бир аёлга 2 килограммлик копчаларда ун тарқатгандан сўнг ниҳоясига етган.\nТуркманистон аҳолиси уч йилдан бери озиқ-овақт маҳсулотлари тақчиллигидан азият чекиб келади. Бироқ яқинда коронавирус пандемиясига қарши чоралар кўриш мақсадида ижтимоий соғлиқни сақлаш соҳасида жорий этилган чекловлар Туркманистонда озиқ-овқат таъминоти тармоғи ишини мушкул аҳволга солиб қўйди.\nЧекловлар мамлакат ичидаги йўлларни ёпиш, чегарадаги ўтиш жойларини тўсиш ва қўшни мамлакатлардан озиқ-овқат импорти қилинишига чеклов жорий қилишдан иборат.\nТуркманистоннинг минтақадаги энг кўп коронавирус тарқалган Эрон билан 1150 милометрлик умумий чегараси бор.\nЛекин расмий Ашхобод мамлакатда бирор киши ҳам коронавирусни юқтирмаганини айтмоқда. Бу ҳол Ашхободнинг касаллик ҳақидаги маълумотлари ишончли эканига шубҳа уйғотмоқда.\nРоссиялик фаол коронавирус ҳақида “сохта” хабар тарқатгани учун тергов қилинмоқда\nРоссия полицияси пиёда ҳужжатларини текширмоқда, апрель, 2020, Ростов-Дон шаҳри\nПрезидент Владимир Путин мамлакат жиноят кодексига жамоатчиликни атайлаб чалғитувчи ахборот тарқатганлик учун жазо белгиланиши тўғрисидаги қонунни имзолагандан сўнг орадан икки кун ўтиб, Россияда коронавирус ҳақида сохта ахборот тарқатганликда гумон қилинаётган шахс устидан тергов бошланди.\n4 апрелда санкт-петербурглик фаол Анна Шушпанова ижтимоий тармоқлардан биридаги шахсий саҳифасида бир кун олдин терговчилар унинг квартирасида тинтув ўтказгани ҳамда компюьтерлари ва телефонини олиб кетганини хабар қилди.\nАйтишича, бунга маҳаллий аҳолининг Сестрорецка шаҳридаги поликлиника ва шифохонада тегишли карантин чоралари кўрилмаётганига оид гумонларини пост қилиб қўйгани сабаб бўлган.\nҲозирча у терговда гувоҳ сифатида қатнашаётганини айтди.\nРоссияда 4 апрель ҳолатига кўра, сўнгги бир кеча-кундузда 582 та COVID-19 коронавирус юқтирганлик ва 9 та ўлим ҳолати қайд этилгани хабар қилинган эди.\nЖами вирус юқтирган ва ўлганларнинг тасдиқланган сони мос тарзда 4700 дан ошиқ ва 43 тага етган. Лекин танқидчилар вирусни юқтирганлар ва ўлганлар сони бундан юқори деб ҳисоблаётганини айтиб, Россия ҳокимият идораларини коронавирус тарқалиши миқёсини камайтириб кўрсатаётганликда айбламоқда.\nРоссиянинг ТАСС давлат ахборот агентлиги хабар беришича, Шашпанова бир киши коронавирус инфекциясини юқтирганлик аломатлари билан Сестрорецка шаҳридаги поликлиникага кириб, врачлар ва у ерга келган бошқа кишилар билан контакт қилгани ва уйига жамоят транспортида қайтариб юборилганини ёзган.\nТАСС унга иқтибосан келтиришича, ўша нохуш воқеа рўй бергандан сўнг поликлиниканинг бўлим бошлиғи ишдан кетишга мажбур бўлган.\nШушпановага кўра, ундан олдин яна бир киши ўша нохуш ҳодиса ҳақида ёзган ва маҳаллий аҳоли унга муносабат билдирган.\nЎша киши Шушпанованинг пости остида ўша воқеа ҳақида хабар бериш учун коронавирус билан боғлиқ ишонч телефонига қўнғироқ қилган ҳамда Санкт-Петербург губернаторининг ижтимоий тармоқлардаги шахсий саҳифасига ҳам бу ҳақда ёзган.\nШушпанова ўзининг қистовга олинишига фаол сифатида Сестрорецкадаги “қайноқ мавзулар”, жумладан, экология ва шаҳарни ободонлаштириш масалаларига эътибор қаратаётгани сабаб бўлгани,гувоҳ бўлгани учун нима сабабдан унинг қурилмалари тортиб олинганини тушунмаётганини айтади.\nМаълум қилишича, “Очиқ Россия” инсон ҳуқуқи ҳимояси ташкилоти вакили у билан боғланиб, ҳимоя қилмоқчи эканини айтган.\nБундай хабар тарқатганлик учун жазо 700 минг рубллик (8 800 доллар) жарима, 360 соатга қадар ахлоқ тузатиш ишлари ва 3 йилга қадар қамашни ўз ичига олади.


Ржевда ўшлик талабалар муаммоларга дуч келмоқда\nКосмонавт Солижон Шарипов ëрдами билан Ржев Агроколлежида таҳсил олаëтган бир гуруҳ ўшлик ўзбек талабалар.\nРоссиянинг Тверь область, Ржев шаҳридаги Агроколлежда космонавт Солижон Шариповнинг ëрдами билан ўқиётган 272 нафар қирғизистонлик ўзбек талаба 10 май куни ётоқхоналарига қайтарилди. Бу маълумотни Озодлик ўқув юрти директори Сергей Жегуновдан олди. Ёши 15 дан 18 гача бўлган болаларнинг 5 кун давом этган саргардонлиги, жаноб Жегуновнинг айтишича, улар билан боғлиқ муаммолар занжиридаги бир ҳалқа холос ва қирғизистонлик ўзбек талабалар туфайли Агроколлежга нисбатан сентябрда бошланган босимнинг охири кўринай демаяпти.\nРжев Агроколлежида ўқийдиган қирғизистонлик ўзбек болаларнинг ётоқхонадан чиқариб юборилганини 10 май куни Озодликка қўнғироқ қилган ўшлик аёлдан эшитдик.\nФарзанди Агроколлеж талабаси, ўзи Москвада қочқинликда яшаётган 35 яшар Шаҳзодахоннинг айтишича, Ржев шаҳар прокуратураси ўқув юрти раҳбарияти норозилигига қарамай, коллеж ётоқхоналарини ёпиб қўйган.\n- Мана беш кундан бери ëтоқхонасини печатлаб чиқиб кетган. Спорт залларда ëтишиб юрибди.\nОзодлик: Ким печатлаб чиқиб кетган? Нимага?\n- Прокуратурадан “10 кунга ëпилади ëтоқхона. Хоҳлаган ерингга олиб борасан. Лекин биз печатлаймиз” деб печатланган. Ҳозир ҳеч қанақа иссиқ овқатсиз, ҳеч нимаси йўқ спорт залларда, активий залларда бечоралар тагига биттагина матрасни солишиб ëтишибди сухой поëкда, деди ўшлик Шаҳзодахон.\nКоллеж талабаларидан бири 17 яшар Достон билан ҳам гаплашдик. Унинг айтишича, ота-онаси Ржевга яқинроқ жойларда яшаётган талабалар ота-оналарининг олдига бориб олган. Кўпчилик коллежнинг спорт залида яшамоқда.\n- Ëтоқхонамиз ëпилди бизнинг. Бир ҳафтага дейилди. Биз билмаймиз нимагалигини. Беш кунга қариндошларингникига кетсанг кетиш, энди беш кунга ëтоқхонадан чиқиб кетиш дедида.\nОзодлик: Ўшдан келганлар ҳаммаси бўлиб нечта?\nОзодлик: Қаерда ëтибди шу 300тача бола?\n- 10та одам Москвага кетди. Қолган ҳаммаси қолди шу ерда. Спорт зали бор. Ўша ëққа тўшакларни олиб чиқиб нима қиламиз деди. Совуқлиги учун қариндошимиз борлигига келиб олдик, дейди ўшлик талаба Достон.\nРжев Агроколлежи директори Сергей Жегуновнинг 11 май куни Озодликка маълум қилишича, талабалар 10 май куни ётоқхоналарга қайтарилди.\n- 9 майдан 10 майга ўтар тунда - ярим кечаси ўқув корпусидан ётоқхонага кўчишни бошладик, деб хабар қилди коллеж директори.\nБир қарашда, муаммо ҳал бўлгандай: болалар ётоқхоналарга қайтди.\nЛекин ўқув юрти директори Жегуновнинг фикрича, болаларнинг 5 кунлик саргардонлиги бир неча ойдан бери давом этаётган муаммоларнинг бир кўриниши холос.\nОзодлик бу ҳақда ўз вақтида ёзган ҳам эди.\nҚирғизистонлик 272 ўзбек бола Агроколлежга ўқишга қабул қилинган кунлардан бошлабоқ ўқув юрти раҳбариятининг комиссия кузатишдан, текширувчи кузатишдан, тафтишчи кузатишдан боши чиқмаяпти.\nМасаладан хабардор кишиларнинг айтишича, текшир-текширлар шахсан Ржев шаҳри мэрининг буйруғи билан ўтказилаяпти.\nБу ҳақда директор Жегуновнинг ўзи 2010 нинг декабрида мана бундай деган эди.\n- Мен очиқчасига айтишим мумкин - шаҳарнинг янги мэри гастарбайтерлардан, тадбиркорлардан пул йиғишга ўрганиб қолган. Губернатор Зеленин уни ҳатто ишдан олиб ташламоқчи эди. Барча муаммолар пулга бориб тақалмоқда. Яъни, бошқа мамлакат фуқаролари шаҳарга келибди - қандай қилиб улар порасиз коллежга жойлашиб олди?! Пулини тўласин, деган фикрда юрибди, деган эди Сергей Жегунов.\nСергей Жегунов бу гапларини 11 май кунги суҳбатда яна такрорлади.\nЎзбек талабаларини эса, директор оғзидан бол томиб мақтади.\n- Самбо бўйича ўтказилган шаҳарлараро мусобақаларда 9 та медалдан 8 тасини ўзбек болалар олди. Улар айнан бизнинг коллеж талабалари эканлигидан фахрланаман, деди Жегунов.\nҚирғизистонлик 272 ўзбек бола Ржев Агроколлежига Ўш воқеаларидан кейин ўқишга кирган эди. Уларнинг Россия ўқув юртига қабул қилинишига МДҲ га аъзо мамлакатлар ўртасида имзоланган тегишли шартномалар ҳуқуқий асос бўлган.\nАгар космонавт Солижон Шарипов жон куйдирмаса, ўша шартномалар ишга тушмас, 272 ўсмир ўқишга кирмай қолиб кетаверар эди.\nБиз ватандошларини ўқишга жойлаган космонавт билан ҳам боғландик.\nОзодлик: Сизнинг ташаббусингиз билан бўлдида бу иш. Агар сиз бўлмасангиз, шу 250та бола ўша ерга бориб ўқимаган бўларди. Сиз тез-тез хабар олиб турибсизми улардан?\n- Конечно. Ҳар ҳафта директор билан гаплашиб турамиз. Қанақа проблемалар бўлса, ўша проблемаларни ечишга ҳаракат қилаяпмиз. Биласизку мен началник бўлганимда, бошқача бўларди, мен ҳозир илтимос қилишим мумкин фақат. Шунинг учун илтимос билан, яхши гап билан ечиш керак бу нарсани, дейди Солижон Шарипов.\nҲа, космонавт Солижон Шарипов ўзбекона одоб билан ёндошаяпти масалага.\nБоз устига “текширувчиларнинг талабларида ҳам жон йўқ эмас, чиндан ҳам ётоқхона хавфсизлигини кучайтириш учун чоралар кўриш керак”, деган фикрда.\n- Камчилик бор озгина. Ўшани ечиш керак. Унга пул етишмаяпти. Биз юртдошлардан сўраяпмиз “Ëрдам беринглар. Ҳеч бўлмаса ўзимиз қилайлик” деб. Ҳозирча ҳеч ким ëрдам бермаяпти бизга. Ойлигимни беролмайманку. Мен бизнесмен бўлмасам. Унга кўп пул керак эмас. Просто бизнинг юртдошлар ëрдам бериши керак, дейди Солижон Шарипов.\nКосмонавт юртдошининг бу гапига қирғизистонликлар, қолаверса ўзбекистонликлар эътибор бериб қўяр?!\nРжев Агроколлежи масаласида Москвадаги инсон ҳуқуқлари “Мемориал” маркази вакили Баҳром Ҳамроевга ҳам мурожаат қилдик.\nУнинг масаладан хабари бор экан, яқин кунлар ичида Ржевга бориб, масалани жойида ўрганишга ваъда берди.\nҲозирча эса, 272 қирғизистонлик ўзбек бола ўқиётган Ржев Агроколлежида текшир-текшир давом этаяпти. Коллеж директори Сергей Жегуновнинг айтишича, мақоламиз тайёрланаётган кун – 11 майда уни яна прокуратурага чақиртиришган.\n- Мен ўзим бормадим. Ўринбосарим билан ётоқхона комендантини юбордим. Тез орада пул маблағларини қандай сарфлаётганларингизни текшириш учун борамиз дейишибди. Яъни, шу кунгача қандай эзган бўлсалар, шундай эзаяптилар, деди Сергей Михайлович.\nБугун ўрганганимиз масала бўйича бошқа мутасадди ташкилотлар, хусусан Ржев шаҳри мэрияси билан боғланишга вақтимиз етмади. Демак, масалага яна қайтамиз.


Қўлтиқ терлашига қарши 5 та муҳим маслаҳат — Sof.uz\nҚўлтиқ терлашига қарши 5 та муҳим маслаҳат\n23.06.2017 14:12 4849 Тиббиёт\nЁзнинг иссиқ кунлари кўпчилигимизни бир муаммо ташвишга сола бошлайди – терлаш. Айниқса, қўлтиқнинг терлаши кўпинча бизни ноқулай аҳволга солиб қўйиши мумкин.\nТўғри, бугунги замонавий гигиена воситалари бу каби нохуш ҳолатларнинг олдини олишга хизмат қилади. Аммо улардан жуда кўп фойдаланиш ҳам тери касалликларини келтириб чиқармоқда.\nАслида инсоннинг терлаши табиий ҳолат. Тиббиётнинг маълум қилишича, 1 сутка давомида танадан 1 литргача тер ажралиб чиқар экан. Тернинг асосий вазифаси шундаки, у тана ҳароратини бир маромда ушлаб туриб, уни қизиб кетишдан асрайди. Шунингдек, модда алмашинувини фаоллаштиради. Организмдаги токсинлар ҳам тер билан бирга чиқиб кетади. Яъни, терлаш инсон саломатлиги учун фойдали. Тер тешикчалари ёпилиб қолиши эса соғлигимизга хавф туғдиради.\nҚўлтиқни бактериялардан ҳимоя қилиш, қуруқ ва соғлом сақлашнинг ҳам табиий усуллари мавжуд. Қуйида сизга бу бўйича тавсияларни берамиз.\nТозалик ва гигиена қоидаларига риоя қилиш:\nИссиқ кунларда кун давомида икки маротаба душ қабул қилиш теридаги бактерияларга қарши энг самарали кураш ҳисобланади. Ҳеч бўлмаганда қўлтиқни кун давомида икки маротаба антибактериаль совун ва илиқ сув билан ювиш керак бўлади. Терлаш асосан тери яхши нафас ололмаган вазиятда пайдо бўлади. Шу туфайли иссиқ кунларда ипак, пахта каби табиий матодан тикилган ҳаво ўтказувчи кийимларни кийинг.\nТаомномага диққатли бўлиш:\nТаркибида кофеин моддасини сақловчи маҳсулотлар, яъни қаҳва, қора чой, какао тер ишлаб чиқарувчи апокрин безларини фаоллаштиради. Шу сабабли, бу каби маҳсулотлардан вақтинча ўзингизни тийинг. Шунингдек, гармдори ва бошқа аччиқ маҳсулотларни, спиртли ичимликларни, тўйинтирилган ёғ-мойга бой маҳсулотларни, шакар ва ширинликларни тановул қилиш, тамаки чекиш тавсия қилинмайди.\nТерининг ёғлилик даражасини меъёрида тутиш:\nТери соғлом бўлиши ва микробларга қарши тура олиши учун унинг ёғлилик даражаси меъёрида бўлиши керак. Ана шунда ҳид келтириб чиқарадиган бактериялар омон қолмайди. Терининг ҳаддан ташқари қуруқлиги унинг буриши ва унга ажин тушишига сабаб бўлса, ҳаддан ташқари ёғли терида ҳар хил тошмалар кузатилиши мумкин.\nТеридаги ёғлилик даражаси меъёрида бўлиши учун иссиқ вақтларда кўпроқ\nБирор мато ёки пахтани олма сиркасига ботириб қўлтиқ остига суринг ва шу йўл орқали тозаланг. Бу турли дезодорант ёки спрейларни ишлатишдан самаралироқ.\nЛимон ёрдамида муолажа:\nУй шароитида амалга ошириш мумкин бўлган яна бир муолажани лимон ёдамида амалга ошириш мумкин. Лимон бактерияларни ўлдиришда жуда самарадор восита саналади. Тоза узилган лимонни икки бўлакка бўлинг. Бўлакларни олиб, бирма-бир қўлтиқ остига ишқаланг ва лимон шарбати терига сингишига қадар буни тўхтатманг. Лимон сингиб, тери қуриганидан сўнг душ қабул қилинг. Буни қўлтиқдан келадиган ҳид даражаси пасайгунига қадар ҳеч бўлмаганда ҳар куни бир маротаба бажаринг.\nРайҳон гули ҳам бактерияларга қарши самарали курашади. Унинг бир нечта баргларидан олиб душ қабул қилгунингизча бир неча дақиқа мобайнида қўлтиқ остига қўйинг. Шу йўл орқали бирор натижага эриши учун бу усулдан ҳафтада уч маротаба фойдаланиш керак бўлади.\nШу билан бирга, Ҳиндистон ва Покистондан келтириладиган ним ўсимлигининг экстракти бўлган табиий кремлардан ҳам фойдаланиш мақсадга мувофиқ. Ним ёки маргоза (Azadirachta indica) теридаги бактерияларга қарши курашувчи самарали воситадир.\nЮқоридаги тавсиялардан ташқари яна бир тавсиямиз шуки, иссиқ пайтларда душ қабул қилгандан сўнг, айниқса иссиқ душдан кейин шоша-пиша кийинманг. Танангизни яхшилаб қуритиб, кейин кийиниб олинг. Кийимларингизни, хусусан терлаган кийимни алмаштириб, ювиб туринг. Акс ҳолда, сақланиб қолган бактериялар яна танага юқиб қолади. Жуда кўп терласангиз, терлашга қарши махсус ёстиқчалардан фойдаланинг. Ва, шифокорга мурожаат қилинг!


“Уддалаб бўлмас топшириқ: Қаллоблар қабиласи” фильми 500 млн доллар жамлади\n18:16 / 07.09.2015\nТом Круз иштирокидаги “Уддалаб бўлмас топшириқ: қаллоблар қабиласи” (Mission: Impossible - Rogue Nation) фильми дунё кинотеатрларида 500 млн доллардан зиёд маблағ жамлади. Бу ҳақда Paramount Pictures кинокомпанияси хабар берди.\nМазкур картина “Уддалаб бўлмас топшириқ” фильм-франшизлари ичида энг кўп даромад келтирди. Унгача “Уддалаб бўлмас топшириқ-3” фильми 397,8 млн доллар фойда келтирган бўлса, “Уддалаб бўлмас топшириқ-4” эса фильм ижодкорларига 457,7 млн долларлик даромад олиб келди.\n“Уддалаб бўлмас топшириқ” франшизлари тўплаган умумий маблағ эса 2,605 млрд долларни ташкил этади. Ушбу кўрсаткич билан у шу турдаги жаҳон фильмлари рўйхатида 17-ўринни банд этди. Мазкур рўйхатни Marvel (Marvel Cinematic Universe) франшизи 12та фильм билан 8,945 млрд доллар жамғариб етакчилик қилиб келмоқда.


18:55 / 06.07.2015 | Abu Ali Akbar | 2603\nАссаламу алайкум! Мен ҳозирда қазо намозларимни адо қилишга бел боғлаганман. Буни қуйидагича амалга ошираяпман: Азон ва иқома айтмайман. Ниятда "аввалги қолиб кетган масалан бомдод намозин ўқишни ният қилдим" деб бошлайман. Намозларимни барчасида жаҳрий қироат қиламан, 4 ракъатли намозларни ҳар бирида зам сура ўқийман, баъзида 2 кунлик, 3, 4 кунликни ўқийман. Шу тўғрими?\nВа алайкум ассалом! Битта қазо намозга азон ҳам, иқома ҳам айтади.\n«Расулуллоҳ соллаллоҳу алайҳи васаллам сафарга чиққан эдилар. Бас, бомдод намозидан ухлаб қолиб, қуёшнинг иссиғидан уйғондилар. Ул зот алайҳиссолату вассалом:\nСўнгра Билолга амр қилиб, азон айттирдилар. Сўнгра таҳорат қилиб, икки ракъат фажр (бомдоднинг суннати) намозини ўқидилар. Сўнгра Билолга амр этиб, такбир айттирдилар ва уларга бомдод намозини ўқиб бердилар».\nАбу Довуд ва икки шайх ривоят қилишган.\nШунингдек, кўп қазо намозларнинг аввалгисига ва қолганларидан ҳар бирига иккисини айтади ёки ёлғиз иқоманинг ўзини айтади.\nБир неча қазо намозлар бирин-кетин ўқилаётган бўлса, ҳар бирига алоҳида азон ва иқома айтса ҳам ёки биринчисига азон ва иқома, қолганларига фақат иқома айтса ҳам бўлади.\n«Хандақ куни мушриклар Набий соллаллоҳу алайҳи васалламни тўрт намоздан машғул қилдилар. Ҳаттоки кечадан ҳам Аллоҳ хоҳлаганича ўтиб кетди. Ул зот Билолга амр қилдилар. У азон айтди, кейин иқома айтди, пешинни ўқидилар. Кейин иқома айтди, асрни ўқидилар. Кейин иқома айтди, шомни ўқидилар. Кейин иқома айтди, хуфтонни ўқидилар».\nИмом Термизий ривоят қилган. (“Кифоя” китобидан).\nАгар қазоларни масжидда ўқилинса азон ҳам, такбир ҳам айтилмай, махфий тарзда ўқилади. Масжиддан бошқа жойда ўқилганда ҳам қазо намозларни махфий ўқилинади. Жамоат билан қолдирилган бўлса ва жамоат билан қазосини адо қилаётган бўлса, жаҳрий намозларни жаҳрий ўқилинади. Абу Ҳурайра розияллоҳу анҳудан ривоят қилинган ҳадисда : Росулуллоҳ соллаллоҳу алайҳи васаллам “Умматимнинг барчаси афу қилингувчидир, магар(гуноҳларини) ошкора қилгувчилар бундан мустасно” деганлар. Шунга биноан қилинган хато ва камчиликларни ўзгаларга ошкор қилмаслик керак. Хусусан қолдирилган намозларни ҳам. Валлоҳу аълам.\nНамоз орасида бирор иш қилиш\nФидяни опа-акага бериш\n2ракат намозни 4ракат қилиб тугатган ҳақида


ХАЙРИЯТ СУВ КЕЛДИ... - ANDIJONNOMA.UZ\nХАЙРИЯТ СУВ КЕЛДИ...\nдея қувонган асакаликларнинг хафсаласи пир бўлди\n"Обод қишлоқ" дастури доирасида Асака туманидаги Қайрағоч маҳалла фуқаролар йиғинига ҳам тоза ичимлик суви келтирилди. Бундан аҳоли хурсанд бўлиб, ваниҳоят қўшни қишлоққа боришдек оворагарчиликдан қутуламиз эканда, дейишди.Аммо беш-олти ойдан буён яна эски ҳаммом, эски тос. Айрим кўчаларга ўрнатилган қувурлар қақраб қолди.Автоулови борлар машинасига, яна кимдир велосипедига ёки аравага идишларни ортиб қаердаги жўмракдантоза сув оқяпти экан, дея жовдирайди. Баъзи хонадонлар матор орқали ердан сув тортиб истеъмол қиляпти. Аммо махсус текширувдан ўтмаган ҳаёт манбаи кун келиб соғлиққа зиён етказмаслигини ҳеч ким кафолатламайди-ку.\n– Дадам, аям оғриқчан, – дейдиХўжа кўчасида яшовчи Нигорахон Паттидинова. – Зах сувни ичса олаётган дори-дармонлари беҳуда кетиши турган гап. Иложсиз бир километр узоқликдаги Бўзариқ қишлоғидан ташиймиз. Аввалига тўхтаб-тўхтаб оқиб турганди.\nЁш оналар эса истеъмолга яроқсиз сувни ичиб, чақалоғининг ичак фаолияти бузилаётганлигини айтишди. Шифокорлар аввало, сувингизни ўзгартиринг, деб маслаҳат беришаётган экан.\nАҳоли бу борада маҳалла раиси – Эркинжон Абдуллаевга мурожаат қилган. У эса ҳокимиятга чиқишни маслаҳат беришдан нарига ўтмаяпти. Фуқароларнинг манфаати йўлида ўзи бош-қош бўлиш ўрнига бу қандай жавоб бўлди?\nАфсуски, бажардингми бўлди, қабилидаги бу каби муаммолар турмушимизнинг ҳар жабҳасида учраяпти. Ваҳоланки, юртимизда олиб борилаётган одилона сиёсат негизида аҳолининг яхши яшаш масаласи турибди. Сув эса биринчи ўриндаги тириклик эҳтиёжидан бири.


эътибор қаратди, деб хабар бермоқда Президент матбуот хизмати. аскарлар, ҳарбий хизматчилар мамлакатимизнинг шонли тарихини, она заминимизда ... мактаб ва академияларда бугун ҳам ўрганишади». Давлатимиз раҳбари аскарлар ҳарбий қасамёд қилишдан олдин албатта Ўзбекистон тарихи ва «Темур ...\nмалакасини оширишга қаратиш имконини бермоқда. Давлатимиз раҳбари аскарларнинг қандай китоб ўқигани билан қизиқди. «Ҳарбий хизматчиларнинг ... спектакллар намойиш этилади. Шавкат Мирзиёев шу ерга тўпланган аскарлар, зиёлилар билан суҳбатлашди. «Армияни моддий жиҳатдан таъминлаяпмиз, ...\nҲарбий-техник институтида муддатли ҳарбий хизматга чақирилган аскарларни ҳарбий ва Миллий гвардия қасамёдини қабул қилдиришга бағишланган ...


12 Январ 2021 йил 67\nТермиз шаҳридаги ҳарбий қисмда “Амир Темур ўғлонлари” ва “Жалолиддин Мангуберди ворислари” кўрик-танловида ғолиб бўлганларни тақдирлаш маросими бўлиб ўтди. Унда вилоят ҳокими Т.Боболов ҳамда вилоят ИИБ бошлиғи, полковник А.Исмоилов ва бошқа тузилма раҳбарлари иштирок этди.\nУлар орасида вилоят ИИБ ходимлари ҳам борлиги қувонарли.\n— “Бахшичилик ва достончилик санъати йўналиши”да фахрли 2-ўринни эгалладим, — дейди Ички Ишлар вазирлиги махсус операцияларни мувофиқлаштириш бошқармаси Сурхондарё вилояти бўйича махсус отряди катта мутахассиси, майор Жўрабек Хўжақулов. — 7 миллион сўм пул маблағи билан тақдирландим. Бундан жуда хурсандман.\n— “От миниш маҳорати йўналиши”да менга 3 ўрин насиб\nэтди, — дейди Жарқўрғон тумани ИИБ ҳуқуқбузарликлар профилактикаси бўлинмаси таянч пунктлари профилактика инспектори, лейтенант Икром Маматмўминов. — Насиб этса кейинги танловларда бунданда юқори натижаларни қайд этишга ҳаракат қиламан.\nҒолибларга 1-ўрин учун 10 миллион, 2-ўрин учун 7 миллион, 3-ўрин учун эса 5 миллион сўмдан пул мукофотлари, диплом, кубок ҳамда “Алпомиш” достони ва Сурхондарё вилояти китоби билан тақдирланишди.


Учқудуқда уйнинг 5-қавати деворида деразани ушлаб туриб қолган болакай қутқарилди (Видео) / Ўзбекистон янгиликлари, энг сўнгги хабарлар\nЖАМИЯТ 0 Шархлар 2800 кўрилди\nокт 12 / 2019\nШимолий кон бошқармаси 6-Ҳарбийлаштирилган ёнғин хавфсизлиги қисмининг хизматчилари 9 октябрь куни Учқудуқда содир бўлган фавқулодда вазиятда 8 ёшли болани қутқаришди, дея хабар беради “Халқ сўзи” нашри.\nШу куни Учқудуқ шаҳрида яшовчи 2-синф ўқувчиси Темур Мухторов уйда ёлғиз қолиб, 5-қаватда жойлашган хонадон деворининг рахида дераза ромидан ушлаганча туриб қолган. Ўз кучи билан вазиятдан чиқиш ҳаракати кутилмаган асоратлар билан таҳдидли эди.\nШу боис болакайнинг отаси 6-Ҳарбийлаштирилган ёнғин хавфсизлиги қисмидан ёрдам сўрайди. Қисмнинг ёнғин ўчириш бўлинмаси ходимлари манзилга тезда етиб келиб, ишғол қилиш нарвони ёрдамида болакайни қутқаришди. Бола ва унинг ота-онаси асабларининг таранглашганлигини инобатга олмаганда, фавқулодда ҳолат асоратсиз бартараф этилди.


Lenovo ThinkPad X270 ноутбуки автоном режимда 20 соат ишлаши мумкин » Ўзбекистон янгиликлари – Zamin.uz\nLenovo ThinkPad X270 ноутбуки автоном режимда 20 соат ишлаши мумкин\n2017 йилнинг биринчи чорагида Хитойнинг Lenovo компанияси узоқ автоном ишлаш хусусиятига эга бўлган ThinkPad X270 ноутбукини эълон қилиши кутилмоқда, деб ёзмоқда Terabayt.uz.\nМодель Windows 10 операцион тизимида ишлайди, 12,5 дюймли экран билан жиҳозланади. Харидорларга Full HD (1920 × 1080 пиксель), Full HD Touch (сенсорли бошқарув) ва HD (1366 × 768 пиксель) форматидаги дисплейга эга ноутбук версиялари таклиф этилади.\nНоутбукка сўнгги авлоддаги Intel Core процессори ўрнатилади. Оператив хотира сиғими 16 ГБгача бўлиши мумкин, 2 ТБли қаттиқ диск ёки 512 ГБли SSD доимий хотира вазифасини бажаради.\nГаджет тармоқли Ethernet-контроллер, картридер, HDMI, USB Type-C и USB 3.0 интерфейслари, 720p форматли веб-камера ва дактилоскопик сенсорга эга бўлади.\nThinkPad X270 тахминан 910 АҚШ доллари нархида сотувга чиқарилиши айтилмоқда.\nТеглар: тахминан версиялари ГБгача таклиф Модель 2017\nLenovo ThinkVision сериясига рамкасиз мониторлар қўшилди\n20:23 / 29-12-2016\nLenovo Miix 520 ноутбуки устида ишлаяпти\n15:07 / 23-11-2016\n16:31 / 01-11-2016\n17:43 / 05-10-2016


Intel даромадлари ахборот марказлари ҳисобига ошмоқда » Ўзбекистон янгиликлари – Zamin.uz\nIntel даромадлари ахборот марказлари ҳисобига ошмоқда\nIntel компаниясининг 2015 йилнинг 2-чорагидаги даромадлари ахборот марказлари қурилиши ва буюмлар интернети ривожлантирилиши ҳисобига кутилгандан кўра юқорироқ бўлди. Бу ҳақда Reuters ахборот агентлигига асосланиб Kun.uz хабар бермоқда.\nКорпорациянинг компьютерлар учун процессорлар ишлаб чиқаришдан олган тушуми 13,5 фоизга камайиб, 7,54 млрд долларни ташкил қилди. Бироқ корпорациянинг сервер сегмент ва ахборот марказлари учун юқори унумдорликка эга процессорлар ишлаб чиқаришидан олган тушуми 9,7 фоизга ошиб, 3,85 млрд долларни ташкил қилди.\nКорпорациянинг соф даромади аввалги йилги 2,8 млрд доллардан 2,71 млрд долларгача тушиб кетди, бироқ капитал харажатлар камайтирилгани ҳисобига битта акция ҳисобида даромадни 0,55 доллар даражасида ушлаб қолишга муваффақ бўлинди.\n22:43 Alibaba’нинг йиллик даромади 3 бараварга ошди\n18:43 Mail.ru Group’нинг 2014 йилдаги соф даромади 12,5 млрд рублгача ошди\n15:52 Coca-Cola компаниясининг даромади 55 фоизга камайиб кетди


“Толибон”* вакили: вазият ҳукуматнинг назорати остидан тўлиқ чиқди - 09.08.2021, Sputnik Ўзбекистон\n“Толибон”* ҳукумат Афғонистондаги вазият устидаги назоратни йўқотганини айтди. 09.08.2021, Sputnik Ўзбекистон\nТОШКЕНТ, 9 авг — Sputnik. Афғонистондаги вазият ҳукуматнинг назорати остидан тўлиқ чиқди, Мазори Шариф тез орада толиблар қўлига ўтади. Бу ҳақда РИА Новостига “Толибон”* ҳаракати расмий вакили Забиулла Мужаҳид маълум қилди.“Вазият уларнинг (ҳукуматнинг – таҳр.) назорати остидан тўлиқ чиқди, кучларимиз ўртача тезликда олдинга силжимоқда, Мазори Шариф ҳам тез орада таслим бўлади. Шунингдек, биз хотиржамлик билан қолган бошқа шаҳарларга олға силжишга ҳаракат қиляпмиз”, - деди Мужаҳид.Аввалроқ "Толибон"* АҚШни афғон можаросига аралашмасликка чақиргани хабар қилинган эди.* Россия ва қатор мамлакатларда тақиқланган террорчилик ташкилоти\n20:15 09.08.2021 (янгиланди: 20:18 09.08.2021)\n“Толибон”* ҳукумат Афғонистондаги вазият устидаги назоратни йўқотганини айтди.\nТОШКЕНТ, 9 авг — Sputnik. Афғонистондаги вазият ҳукуматнинг назорати остидан тўлиқ чиқди, Мазори Шариф тез орада толиблар қўлига ўтади. Бу ҳақда РИА Новостига “Толибон”* ҳаракати расмий вакили Забиулла Мужаҳид маълум қилди.\n“Вазият уларнинг (ҳукуматнинг – таҳр.) назорати остидан тўлиқ чиқди, кучларимиз ўртача тезликда олдинга силжимоқда, Мазори Шариф ҳам тез орада таслим бўлади. Шунингдек, биз хотиржамлик билан қолган бошқа шаҳарларга олға силжишга ҳаракат қиляпмиз”, - деди Мужаҳид.\nАввалроқ "Толибон"* АҚШни афғон можаросига аралашмасликка чақиргани хабар қилинган эди.


Режага кўра бугун жамоамиз аъзолари мавсумга тайёргарликнинг иккинчи босқичини ўташ мақсадида Наманганда тўпланишди. Тушдан кейин футболчилар белгиланган жойга етиб келишди. Соат 15.30да эса датлабки машғулот ҳам бошланди. Жамоа аъзолари бир неча кунлик ҳордиқдан кейин яна машғулотларга қўшилганликлари учун бугунги машғулот “Навбаҳор” марказий ўйингоҳининг югуриш йўлакчасида ўтказилди. Аввал таркибдан бир қатор ўзгаришларни рўй бериши ҳақида хабар бериб ўтгандик. Жамоамизнинг бугунги йиғинига 2014 йилги мавсумни Муборакнинг “Машъал” клубида ўтказган ҳужумчи Мўйдин Мамазулунов қўшилди. Сўнгги чемпионатда муборакликлар шарафини ҳимоя қилган ҳужумчи 23 та ўйинда майдонга тушиб, рақиблар дарвозасига еттита тўп киритишга эришганди. Агарда футболчининг хатти-ҳаракатлари мураббийлар штабига манзур бўлса Мамазулунов билан шартнома имзоланади. Бундан ташқари ўтган чемпионатни жамоамизда ижара асосида ўтказган Тоҳир Шамсиддинов ва Бобир Акбаровлар ҳам сафга қайтишди. Шамсиддинов 2014 йил бошида “Пахтакор”дан таклиф этилган бўлса Акбаров мавсум иккинчи ярмида “Бунёдкор”дан ижарага олинганди. Давралар оралиғида жамоамизга жалб этилган ҳимоячи Акбар Саттаев эса “Навбаҳор” билан хайрлашди.\nАйни пайтда клуб раҳбарияти ва мураббийлар штаби таркибдаги рақобатни ошириш мақсадида бир қатор футболчилар билан музокаралар олиб боришмоқда. Ушбу масала шу кунларда ўз ечимини топади. Шундан кейингина, жамоа сафидан ўрин олиши мумкин бўлган футболчилар ҳақида маълумот бериб ўтамиз. Жамоамиз бош мураббийи Бахтиёр Ашурматов ҳозирда миллий терма жамоамиз билан биргаликда Австралияда бўлиб турганлиги боис машғулотларга Зоҳид Нурматов, Мустафо Байрамов ва Сергей Захарецкийлар бошчилик қилишмоқда. Нурматов декабр ойида Тошкентда ташкил этилган “А” лицензияси учун ташкил этилган ўқув-курсларида таҳсил олганлиги сабабли дастлабки йиғинда қатнаша олмаганди.